JPA terokai kerjasama awam-swasta dalam bidang kesihatan

(Timbalan Ketua Pengarah Perkhidmatan Awam (Operasi) Datuk Ts Kamel Mohamad ketika berucap pada Majlis Makan Malam Persatuan Perubatan Malaysia (MMA) di Putrajaya)

PUTRAJAYA, 11 September- Jabatan Perkhidmatan Awam (JPA) sedang meneroka kemungkinan mewujudkan kerjasama antara sektor awam dan swasta bagi perkhidmatan kesihatan tertentu.Menurut Ketua Pengarah Perkhidmatan Awam, Datuk Seri Mohd Shafiq Abdullah, kerjasama itu diyakini dapat meringankan beban ditanggung sistem penjagaan kesihatan awam selain mengurangkan perbelanjaan kerajaan.Katanya, kerajaan mengambil maklum sumbangan besar pengamal perubatan swasta yang telah banyak membantu memenuhi keperluan terhadap perkhidmatan penjagaan kesihatan terutama ketika pandemik."Kerajaan mengambil maklum sumbangan besar pengamal perubatan swasta dalam negara yang telah banyak membantu memenuhi keperluan terhadap perkhidmatan penjagaan kesihatan terutama ketika pandemik dan hospital swasta turut membantu menguruskan kes COVID-19.“Kerjasama awam-swasta sedemikian telah menunjukkan peningkatan dan memaksimumkan jangkauan penyampaian perkhidmatan penjagaan kesihatan kepada penduduk.

(Presiden Persatuan Perubatan Malaysia (MMA) Dr Muruga Raj (kiri) menyampaikan Anugerah Kategori Emas MMA kepada Datuk Dr Kuljit Singh pada Majlis Makan Malam Persatuan Perubatan Malaysia (MMA) di putrajaya)

“Sebagai mantan Ketua Setiausaha di Kementerian Kesihatan yang berpengalaman dengan pelbagai isu dan cabaran dalam sistem kesihatan kita, saya percaya bahawa pendekatan awam-swasta perlu diterokai dengan lebih lanjut,” katanya ketika berucap pada Majlis Makan Malam Persatuan Perubatan Malaysia (MMA) ke-62 di sini.Teks ucapan beliau dibacakan oleh Timbalan Ketua Pengarah Perkhidmatan Awam (Operasi) Datuk Ts. Kamel Mohamad pada majlis yang turut dihadiri Dr R.Muruga Raj iaitu Presiden baharu MMA.Mohd Shafiq berkata ketika ini terdapat 8,350 klinik pengamal perubatan swasta, lebih 10,000 pegawai perubatan terlatih dan lebih 220 hospital swasta yang berupaya menjadi kekuatan tambahan bagi melengkapkan perkhidmatan penjagaan kesihatan di pusat kesihatan awam.


Telco perlu sedia perkhidmatan sama rata meliputi semua kawasan -Annuar

(Menteri Komunikasi dan Multimedia Tan Sri Annuar Musa bersama Timbalan Ketua Menteri Sabah Datuk Seri Bung Moktar Radin (dua, kanan) ketika menghadiri Majlis Penyampaian Watikah Pelantikan Pengerusi Pusat Ekonomi Digital keluarga Malaysia (PEDi) negeri Sabah Zon 1 dan 4/BERNAMA)

KOTA KINABALU, 11 September- Penyedia perkhidmatan telekomunikasi (Telco) di negara ini diminta tidak membuat pembahagian kawasan bagi menawarkan perkhidmatan disediakan.  Menteri Komunikasi dan Multimedia, Tan Sri Annuar Musa bekata, sebaliknya semua Telco perlu menawarkan perkhidmatan mereka di semuakawasan bagi secara sama rata di semua kawasan.  Katanya, ia boleh dilaksana menerusi konsep perkongsian satu menara yang boleh digunakan oleh setiap Telco. "Langkah ini penting bagi memastikan semua rakyat di kawasan berkenaan memperoleh kualiti perkhidmatan yang sama rata walaupun melanggan perkhidmatan Telco yang berbeza.Katanya beliau tidak mahu terjadi situasi sebuah kawasan hanya mempunyai perkhidmatan Telco tertentu sahaja yang mana ini akan merugikan rakyat di kawasan itu kerana mempunyai ruang yang kecil dalam memilih perkhidmatan Telco terbaik."Jika satu Telco sudah masuk kawasan itu, Telco yang lain pula tidak mahu masuk dan cari kawasan lain seolah-olah bahagikan kawasan pula, kita tidak mau begitu. Semua Telco perlu ambil tanggungjawab sama masuk semua kawasan," katanya di sini malam ini. Beliau berucap pada Majlis Penyampaian Watikah Pelantikan Pengerusi Pusat Ekonomi Digital Keluarga Malaysia (PEDi) dan Penyerahan Peranti Komuniti Negeri Sabah, di Kota Kinabalu.  Majlis pelancaran dan penyampaian watikah tersebut disempurnakan oleh Timbalan Ketua Menteri, Datuk Seri Bung Moktar Radin.  Seramai 95 Pengerusi Pusat Ekonomi Digital (PEDi) dari 25 bahagian parlimen di Sabah yang dilantik menerima watikah masing-masing.

(Menteri Komunikasi dan Multimedia Tan Sri Annuar Musa bersama Timbalan Ketua Menteri Sabah Datuk Seri Bung Moktar Radin bersama para penerima watikah pelantikan Pengerusi Pusat Ekonomi Digital Keluarga Malaysia (PEDi)negeri Sabah Zon 1 dan 4/BERNAMA)

Mengulas lanjut, Annuar berkata Telco juga seharusnya memikirkan soal kemanusiaan dalam menyediakan perkhidmatan seperti menyediakan perkhidmatan di kawasan yang jauh bagi menghubungkan keluarga yang tinggal berjauhan atau menghubungkan anggota keselamatan di barisan hadapan dengan orang tersayang.Katanya penyediaan perkhidmatan telekomunikasi dan internet masa kini bukan hanya melibatkan kesalinghubungan semata-mata, sebaliknya menggunakan sebaiknya perkhidmatan itu bagi memperoleh manfaat sepenuhnya.Beliau berkata, bukan hanya kesalinghubungan sahaja perlu diberi perhatian, malah penggunaan teknologi dan aplikasi sebagai konsep ekonomi digital perlu bagi meningkatkan tahap hidup.


LRT laluan Kelana Jaya alami gangguan teknikal

KUALA LUMPUR, 11 September- Sebuah tren transit aliran ringan (LRT) di laluan Kelana Jaya dilaporkan mengalami gangguan teknikal pada kira-kira 9 malam Sabtu dan sedang dalam proses baik pulih.RapidKL di laman Twitter memaklumkan gangguan teknikal itu berlaku di Stesen KL Sentral menghala ke Putra Heights."Tren yang mengalami kerosakan sedang ditunda keluar ke depoh."Perkhidmatan tren beroperasi menggunakan satu trek sahaja buat masa ini di antara Stesen Pasar Seni dan Abdullah Hukum. Tren bergerak perlahan dan berhenti lebih lama di stesen," menurut ciapan itu.

Sehubungan itu, RapidKL mengaktifkan tren pengantara di antara Stesen Bangsar ke Masjid Jamek serta Masjid Jamek ke KLCC.Malam ini, tular sebuah video berdurasi 23 saat di media sosial menunjukkan sebuah tren mengalami kerosakan dan terkandas serta berasap. -BERNAMA


Johor umum cuti juarai Piala FA 2022

(Suasana para penonton yang hadir bagi menyaksikan perlawanan Final Piala FA, JDT menentang Terengganu FC di Stadium Nasional Bukit Jalil/BERNAMA)

JOHOR BAHRU, 11 September- Kerajaan Johor secara rasmi mengumumkan Ahad sebagai cuti khas peristiwa, sempena kejayaan pasukan Johor Darul Ta’zim (JDT) menjuarai Piala FA 2022 di Stadium Nasional Bukit Jalil.Setiausaha Kerajaan Negeri Datuk Azmi Rohani dalam satu kenyataan berkata pemberian cuti khas peristiwa itu, sebagai tanda meraikan dan memberikan penghargaan kepada semua penyokong pasukan Johor Darul Ta’zim (JDT), yang telah memberikan sepenuh komitmen dan sokongan yang tidak berbelah bahagi kepada pasukan JDT, dalam mengharumkan nama Negeri Johor Darul Ta’zim.“Menjunjung titah Duli Yang Maha Mulia Sultan Ibrahim Ibni Almarhum Sultan Iskandar Sultan Yang DiPertuan Bagi Negeri dan Jajahan Takluk Johor Darul Ta’zim, dengan ini Kerajaan Negeri Johor memutuskan untuk mengisytiharkan hari Ahad, 11 Sept 2022, sebagai hari Cuti Khas Peristiwa bagi seluruh rakyat Negeri Johor, sempena kejayaan pasukan Johor Darul Ta’zim (JDT) menjuarai Piala FA Malaysia 2022.“Keputusan pengisytiharan Cuti Khas Peristiwa ini adalah selaras dengan peruntukan kuasa yang diberikan di bawah Seksyen 9(1) Akta Hari Kelepasan Am 1951 [Akta 369],” katanya dalam kenyataan.

Dalam aksi final yang berlangsung di Stadium Nasional Bukit Jalil pada sebentar tadi, JDT melakar kemenangan dengan menundukkan Terengganu (TFC), 3-1.

(Pemain Johor Darul Ta'zim (JDT) meraikan kemenangan selepas menjuarai Piala FA 2022,menentang Terengganu FC di Stadium Nasional Bukit Jalil, Kuala Lumpur./BERNAMA)

Sementara itu, Menteri Besar Johor Datuk Onn Hafiz Ghazi menerusi satu hantaran di laman facebooknya turut mengumumkan esok sebagai cuti khas peristiwa Johor.“Syukur Alhamdulillah di atas kejayaan JDT merangkul Piala FA 2022 menentang Terengganu FC, dengan jaringan gol 3-1.

“Bagi meraikan kemenangan ini, kerajaan negeri berbesar hati mengumumkan hari Ahad, 11 Sept 2022 sebagai cuti peristiwa untuk Johor.“Ini sebagai tanda penghargaan di atas sokongan padu yang sentiasa diberi oleh penyokong skuad Harimau Selatan. Terima kasih juga kepada mereka yang turut hadir memberikan sokongan kepada JDT di Stadium Nasional Bukit Jalil sebentar tadi,” katanya menerusi hantaran tersebut. -BERNAMA

Berita berkaitanJDT julang Piala FA, tewaskan Terengganu FC 3-1


Laporan lengkap status terkini Tasik Chini akan diserah kepada UNESCO minggu depan

(Datuk Seri Takiyuddin Hassan ditemu bual media selepas Program Penanaman Pokok dan Pengayaan Tasik Chini sempena Program Penghijauan Malaysia: Kempen Penanaman 100 Juta pokok)

PEKAN, 10 September - Laporan lengkap berkaitan status terkini dan kerja-kerja pemuliharaan di kawasan Tasik Chini akan diserahkan oleh kerajaan negeri Pahang kepada Pertubuhan Pendidikan Kebudayaan dan Saintifik Pertubuhan Bangsa-Bangsa Bersatu (UNESCO) pada minggu depan.  Menurut Menteri Tenaga dan Sumber Asli, Datuk Seri Takiyuddin Hassan, kerajaan negeri Pahang sebelum ini diberikan tempoh sehingga 30 September untuk membuat penambahbaikan ke atas laporan semakan berkala Tapak Rizab Biosfera Tasik Chini.  Laporan lengkap itu kini telah siap sepenuhnya dan dijangka akan diserahkan sendiri oleh kerajaan negeri diwakili Exco Pelancongan, Kebudayaan, Alam Sekitar, Perladangan dan Komoditi Negeri Pahang, Datuk Seri Mohd Sharkar Shamsudin ke ibu pejabat Unesco di Paris, Perancis minggu depan.  "Kita diminta untuk mengemukakan laporan kepada pihak UNESCO sebelum 30 September, dan saya difahamkan bahawa kerajaan negeri Pahang telah pun siap membuat satu laporan terkini dan laporan itu akan dihantar sendiri oleh setiausaha kerajaan negeri Pahang, ke Paris ibu pejabat UNESCO yang menguruskan perkara ini, jadi kita yakin status UNESCO kepada Tasik Chini itu tidak terjejas dan kita akan memberikan penjelasan yang diperlukan pihak mereka," kata beliau kepada pemberita selepas Program Penanaman Pokok dan Pengayaan Tasik Chini, sempena Program Penghijauan Malaysia: Kempen Penanaman 100 Juta pokok, di sini hari ini.

(Datuk Seri Takiyuddin Hassan pada Program Penanaman Pokok dan Pengayaan Tasik Chinisempena Program Penghijauan Malaysia: Kempen Penanaman 100 Juta pokok)

Tambah Takiyuddin, pelbagai inisiatif sedang dilaksanakan termasuk mengekalkan fungsi Tapak Rizab Biosfera Tasik Chini, mewartakan Hutan Simpanan Kekal Chini, melaksanakan aktiviti penguatkuasaan secara bersepadu, menghentikan aktiviti melombong dan mengukuhkan tadbir urus Tapak Rizab Biosfera Tasik Chini. Pada majlis itu, sebanyak 1000 pokok pelbagai spesis ditanam yang turut dihadiri oleh Menteri Besar Pahang, Datuk Seri Wan Rosdy Wan Ismail dan Pengarah Jabatan Perhutanan Negeri Pahang (JPNP) Datuk Dr Mohd Hizamri Mohd Yasin. Tasik Chini, Pahang yang berkeluasan 6,922.97 hektar merupakan Tapak Rizab Biosfera yang pertama di Malaysia yang diiktiraf UNESCO di bawah Program 'Man and the Biosphere' (MAB) pada 26 Mei 2009.


Kedai koperasi Qariah Masjid Aman di Alor Setar sertai PJMKM

ALOR SETAR, 10 September - Bukan sekadar berfungsi sebagai pusat aktiviti keagamaan, Masjid Aman di Jalan Kuala Kedah, Alor Setar turut menambah aktiviti ekonomi masjid melalui Program Jualan Murah Keluarga Malaysia (PJMKM).Melalui kedai koperasinya, produk jualan PJMKM bukan sahaja dibeli penduduk tempatan malah pengunjung luar. Terletak dalam kawasan yang menjadi tumpuan pelbagai golongan, kedai koperasi ini satu-satu di Kedah yang terletak di kawasan masjid di bawah kendalian Kementerian Pembangunan Luar Bandar.Sejak program dilancarkan di kedai itu minggu lalu, kedai koperasi Qariah Masjid Aman turut dikunjungi oleh golongan asnaf serta mereka yang bermusafir yang menjadikan sebagai pusat rehat dan rawat (R&R). Penjualan produk utama seperti telur, ayam dan minyak masak dengan harga sehingga 20 peratus lebih rendah berbanding harga pasaran menjadikan kedai ini sebagai pilihan.

(Pengerusi koperasi Qariah Masjid Aman Kedah Berhad, Mohamad Saad Abas)

"Inilah koperasi yang telah mengambil bahagian, kita bantu yang telah memberi insentif-insentif untuk bagi jualan murah kepada beberapa ahli ahli asnaf," kata pengerusi koperasi Qariah Masjid Aman Kedah Berhad, Mohamad Saad Abas. "Saya beli telur, berbeza harga di tempat lain dengan harga yang berpatutan, dekat ja," menurut pekerja swasta, Farah Nur Athirah Osman. "Kedai bagi barang murah elok, sekarang ini barang naik kita ada tempat beli barang sangat murah, masjid jadi tumpuan sebab dekat dalam kawasan kita, ada jualan murah," kata Mohamad Fuad Mokhtar. Di Kedah, sebanyak 52 buah kedai di setiap DUN menyertai PJMKM.


Bas terbakar: 44 pelajar matrikulasi, pemandu terselamat

GERIK, 10 September- Seramai 44 pelajar Kolej Matrikulasi Changlun, Kedah berdepan detik cemas selepas bas ekspres yang dinaiki terbakar.Insiden berlaku di kilometer 35, Jalan Gerik, Tasek Banding petang tadi ketika bas berkenaan dalam perjalanan secara konvoi dari Kelantan menuju pulang ke Changlun, Kedah bersama dua buah lagi bas ekspres.Difahamkan, bas berkenaan terbakar ekoran percikan api yang terhasil daripada tayar bas yang meletup sewaktu dalam perjalanan.Ketua Balai Bomba dan Penyelamat (BBP) Gerik, Azizan Aziz berkata pihaknya menerima panggilan mengenai kejadian pada pukul 2.05 petang sebelum sepasukan anggota dari BBP Gerik digerakkan ke lokasi.

(Sepasukan lapan anggota BBP Gerik dihantar ke lokasi kejadian/ Foto JBPM)

“Kejadian mengakibatkan kemusnahan bas dianggarkan sehingga 85 peratus itu tidak melibatkan kecederaan kepada pemandu dan penumpang bas.“Kesemua pelajar telah keluar sendiri dan mereka dalam perjalanan untuk pulang ke Kolej Matrikulasi di Changlun,” katanya.Tambah beliau, anggota menjalankan kerja-kerja ‘overhaul’ di tempat kejadian bagi memastikan tiada unsur-unsur yang boleh menyebabkan kebakaran berulang.


Pemakaian pelitup muka di institusi pendidikan bawah KPM tidak lagi diwajibkan mulai esok

(Menteri Kanan Pendidikan, Datuk Dr. Radzi Jidin)

KUALA LUMPUR, 10 September - Bermula esok, pemakaian pelitup muka di institusi pendidikan bawah Kementerian Pendidikan (KPM) tidak lagi diwajibkan.Bagaimanapun, Menteri Kanan Pendidikan, Datuk Dr. Radzi Jidin berkata, pemakaian pelitup muka amat digalakkan di kawasan ramai orang dan sesak dalam institusi pendidikan."Pemakaian pelitup muka dalam bangunan atau pun di luar bangunan dalam kawasan sekolah, adalah mengikut pilihan masing-masing. Ianya tidak diwajibkan, namun begitu, kita amat galakkan pemakaiannya khususnya di tempat-tempat yang ramai orang, pada masa yang sama juga, anak-anak diingatkan bahawa yang naik bas, pastikan anda memakai pelitup muka dalam bas sekolah, apa yang penting, kita pastikan keadaan sekolah ini selamat, kata beliau hari ini.

Bagi individu bergejala seperti demam, batuk dan selesema pula, wajib memakai pelitup muka semasa berada dalam bangunan di kawasan institusi pendidikan, sementara di luar bangunan pemakaiannya amat digalakkan.Bagi individu yang dikesan positif COVID-19 semasa berada di institusi pendidikan atau asrama, mereka wajib memakai pelitup muka semasa dirujuk ke Pusat Penilaian COVID-19 (CAC) atau fasiliti kesihatan.


Penduduk Klang, Kuala Selangor diminta bersedia risiko banjir, susulan air pasang besar

KLANG, 10 September- Kerajaan Selangor meminta semua penduduk yang tinggal di sekitar daerah Klang, Kuala Selangor serta kawasan berhampiran, supaya sentiasa peka terhadap risiko banjir berikutan amaran fenomena air pasang besar bermula esok.Menteri Besar Selangor, Datuk Seri Amirudin Shari berkata amaran berhubung fenomena itu telah dihebahkan kepada umum bermula semalam, dengan dijangka esok paras air pasang besar akan melebihi ketinggian lima meter.“Kita sudah beri amaran kepada umum berkenaan air pasang tinggi pada esok, 14 dan 15 Sept ini, ketinggian lebih lima meter. Itu paras yang tinggi. Pada 17 dan 18 Dis tahun lalu tidak sampai 5.4 meter pun, sehingga 4.7 hingga 4.8 meter,” katanya kepada pemberita selepas meninjau proses naik taraf sistem saliran di Taman Melawis, Klang hari ini.

(Menteri Besar Selangor, Datuk Seri Amirudin Shari/ BERNAMA)

Amirudin berkata buat masa ini, kerajaan negeri sudah mengenal pasti kawasan panas berlakunya banjir termasuk di sekitar Taman Melawis, dengan beberapa langkah jangka masa pendek akan dilaksanakan kerajaan negeri iaitu menambah jumlah pam bagi mempercepatkan aliran keluar air.Mengulas berhubung mesyuarat bersama semua agensi serta pihak terlibat bagi persediaan menghadapi bencana banjir pada Isnin ini, Amirudin berkata kerajaan Selangor akan mengusulkan berhubung persediaan kelengkapan di pusat pemindahan sementara (PPS) untuk dihantar lebih awal ke kawasan kerap berlaku banjir.Katanya ini bagi mengelakkan berlaku situasi panik seperti peristiwa banjir Disember lalu, dengan kebanyakan kelengkapan PPS diletak secara berpusat dan ia menyukarkan proses penghantaran apabila banyak jalan raya ditenggelami air.Sementara itu, Facebook Pejabat Setiausaha Kerajaan Negeri Selangor memaklumkan, bulan ini paras air laut tertinggi di Stesen Pelabuhan Klang dijangka pada Isnin ini (12 Sept) iaitu 5.5 meter pada 7.18 pagi manakala pada esok, 13 dan 28 Sept pula pada paras 5.4 meter sekitar jam 6.42 pagi hingga 7.49 pagi.“Pada 14, 27 dan 29 Sept, paras air laut pada 5.3 meter sekitar jam 6.52 pagi hingga 8.16 pagi. Penduduk Klang diingatkan bersedia menghadapi fenomena air pasang besar dan Monsun Timur Laut (MTL) mulai September hingga Disember depan, yang boleh membawa risiko banjir dan runtuhan ban,” menurut hantaran itu.Manakala, Ahli Dewan Undangan Negeri (ADUN) Bukit Melawati Juwairiya Zulkifli menerusi akaun video di Tiktok rasminya memaklumkan, sebanyak 13 kawasan di sekitar Kuala Selangor berpotensi untuk berlakunya kejadian banjir susulan air pasang besar serta hujan berterusan bermula semalam hingga esok.“Antara kawasan berpotensi adalah Tambak Jawa, Pantai Remis, Pantai Jeram, Kampung Sungai Janggut, Kampung Sungai Sembilang, Pekan Sungai Buloh, Pekan Kuala Selangor, Kampung Sungai Yu, Pekan Tanjong Karang, Parit 4 Sekinchan dan Bagan Pasir Tok Adam,” kata menerusi video berdurasi 1.39 minit itu.- BERNAMA


Industri pelancongan lonjakkan pertumbuhan ekonomi Labuan

(Program Labuan Historical and Geo-Heritage Tour 2.0 dilaksanakan Jabatan Muzium Labuandengan kerjasama Jabatan Laut Labuan)

LABUAN, 10 September - Industri pelancongan antara industri yang diberikan perhatian untuk melonjakkan pertumbuhan ekonomi Labuan. Justeru, satu program Labuan Historical and Geo-Heritage Tour 2.0 dilaksanakan Jabatan Muzium Labuan dengan kerjasama Jabatan Laut Labuan. Menurut Pengarah Jabatan Muzium Labuan, Rohana Husin, program dilaksanakan sebagai sebahagian daripada perancangan pembangunan Geopark Labuan sebagai kawasan pelancongan yang mana telah mendapat pengiktirafan Geopark Kebangsaan. Selain itu juga bertujuan memberi kefahaman kepada masyarakat akan nilai sejarah tapak-tapak-warisan geologi di Labuan yang juga boleh dilestarikan sebagai lokasi pembelajaran berasaskan sejarah.

(Program Labuan Historical and Geo-Heritage Tour 2.0 dilaksanakan Jabatan Muzium Labuan dengan kerjasama Jabatan Laut Labuan)

"Saya berharap tapak-tapak bersejarah terutamanya binaan rumah api binaan seratus tahun ini mendapat pengiktirafan warisan kebangsaan supaya dapat meningkatkan lagi pelancongan atau pelancong –pelancong yang datang ke Labuan ini untuk melihat lebih dekat dan mengetahui asal usul rumah api di Labuan ini," kata beliau ketika ditemui pemberita selepas lawatan ke kawasan Rumah Api di Pulau Kuraman dan Pulau Papan, di sini. Turut hadir, Pengarah Jabatan Laut Labuan, Alimuddin Amirudin yang turut merasmikan Hari Terbuka Alat Bantuan Pelayaran sempena sambutan World Marine Aids To Navigation (WATON) Day peringkat Labuan. "Kita buka untuk hari ini bagi membolehkan masyarakat di Labuan supaya dapat mengunjungi rumah api supaya mereka tahu bahawa alat bantuan ini amat penting dalam sistem pengangkutan laut dan sambutan ini kita adakan Insya-Allah setahun sekali bermula daripada tahun ini lah," menurut Alimuddin. Seramai 50 peserta menyertai program itu terdiri pemandu pelancong, ketua-ketua kampung, persatuan, badan bukan kerajaan dan juga golongan belia.


Program pembersihan pantai kembali dianjurkan di Kuala Langat

(Tengku Datin Paduka Setia Zatashah berkenan membersihkan pantai sempena Sambutan Hari Pembersihan Pantai Antarabangsa 2022 Peringkat Daerah Kuala Langat)

KUALA LANGAT, 10 September - Program pembersihan pantai sempena dengan Sambutan Hari Pembersihan Pantai Antarabangsa 2022 Peringkat Daerah Kuala Langat kembali dianjurkan selepas dua tahun tidak diadakan akibat COVID-19. Program cetusan anakanda Sultan Selangor, Tengku Datin Paduka Setia Zatashah Sultan Sharafuddin Idris Shah itu mampu memberi impak positif terhadap inisiatif pemeliharaan alam sekitar selari dengan hasrat pembangunan mampan di bawah Agenda Global 2030.Penganjurannya memberi kesan yang baik dalam usaha membendung isu semasa berkaitan dengan perubahan suhu, pencemaran di lautan dan daratan.Ini termasuk aktiviti penerokaan alam semula jadi oleh pihak tidak bertanggungjawab.

(Tengku Datin Paduka Setia Zatashah berkenan menanam anak pokok tanjung di sekitar  Dataran Pantai Baharu Morib)

Di samping itu, baginda turut perkenan merasmikan program 'Pledge And Plant A Tree' (PAPAT) anjuran Institut Perancang Malaysia (MIP).Sebanyak 50 anak pokok tanjung ditanam di sekitar Dataran Pantai Baharu Morib pada hari ini. Program tersebut seiring dengan matlamat mewujudkan bandar rendah karbon dan juga Agenda Penghijauan Malaysia menerusi kempen menanam 100 juta pokok bagi tahun 2021 hingga 2025.


SSM sambut ulang tahun ke-20, inspirasi kepercayaan perniagaan

KUALA LUMPUR, 10 September- Suruhanjaya Syarikat Malaysia (SSM) menyambut ulang tahunnya yang ke-20 tahun ini dengan tema "SSM Dua Tekad: Inspirasi Kepercayaan Perniagaan". Ketua Pegawai Eksekutifnya, Datuk Nor Azimah Abdul Aziz berkata sepanjang 20 tahun sejak penubuhannya pada 16 April 2002, SSM melalui pelbagai transformasi demi membina sebuah persekitaran kondusif bagi landskap perniagaan negara, termasuk memperkukuh kerangka perundangan perniagaan dan korporat serta melaksana pelbagai transformasi dalaman dan luaran.

(Ketua Pegawai Eksekutifnya, Datuk Nor Azimah Abdul Aziz)

"Sejajar dengan peralihan masa, SSM telah mencatatkan rekod transformasi yang signifikan di mana hampir semua perkhidmatan kami telahpun melalui fasa pendigitalan melalui pengenalan pelbagai platform ezbiz online, myllp, mycoid, mbrs serta kami juga membangunkan sistem sokongan bagi melaksanakan operasi dalaman kami," katanya.Tambahnya, dalam tempoh dua dekad ini, Malaysia dapat menyaksikan pemodenan akta-akta yang dikawal selia oleh SSM bagi mewujudkan persekitaran korporat yang dinamik dalam menjalankan perniagaan supaya perundangan malaysia setaraf dengan amalam-amalan korporat terbaik di peringkat antarabangsa.Dalam tempoh ini, SSM berjaya membentangkan 11 rang undang-undang ke parlimen berhubung pengenalan atau pindaan pelbagai perundangan yang ditadbir oleh SSM dan berjaya mewartakan 37 undang-undang subsidiari. Selain itu, SSM turut perkenalkan 11 inisiatif pada 2020 dan 2021 susulan pandemik covid-19 membabitkan perubahan undang-undang subsidiari di bawah Akta Syarikat 2016 bagi membantu perniagaan terjejas, pelanjutan masa syarikat mengadakan mesyuarat agung tahunan dan menyerah simpanan penyata tahunan serta kewangan. Bagi mengabadikan pencapaian SSM selama dua dekad, SSM melancarkan penerbitan SSM Dua Dekad: Inspirasi Kepercayaan Perniagaan, pada Majlis Sambutan Ulang Tahun SSM yang ke-20 pada 15 april lalu. Buku ini merupakan dokumentasi lengkap perjalanan serta pencapaian SSM selama dua dekad penubuhannya dalam memacu pembaharuan serta perkembangan pesat landskap komuniti niaga dan korporat di Malaysia.


Anak autisme: Kerajaan berhasrat tubuh lebih banyak PPDK HFA

(Menteri Pembangunan Wanita, Keluarga dan Masyarakat, Datuk Seri Rina Mohd Harun)

CYBERJAYA, 10 September- Daerah Sepang, Selangor dipilih projek rintis bagi meningkat dan mempromosikan pendaftaran orang kurang upaya (OKU) secara agresif bermula hari ini sehingga 31 Oktober depan. Justeru, ibu bapa dan penjaga disaran agar dapat memastikan anak-anak istimewa didaftarkan, agar mereka menerima kesemua manfaat yang telah disusun bagi golongan itu.Menteri Pembangunan Wanita, Keluarga dan Masyarakat, Datuk Seri Rina Mohd Harun turut memaklumkan hasrat kerajaan untuk memperbanyakkan Pusat Pemulihan Dalam Komuniti Autisme Berkefungsian Tinggi, (PPDK HFA) di seluruh negara yang memberi fokus kepada mengembangkan potensi kanak-kanak istimewa.Ketika ini terdapat dua pusat sahaja masing-masing PPDK Templer di Rawang dan PPDK HFA Cyberjaya."Memang menjadi hasrat kementerian untuk menambah bilangan PPDK HFA ini tapi kita perlu lihat pada keperluan kerana di PPDK kita ada pengkhususan tertentu.Kita harap lebih banyak PPDK ditubuhkan mengikut jenis ketidakupayaan agar anak-anak istimewa ini mendapat peluang pemulihan dan pendidikan yang sama," katanya.Rina berkata demikian pada sidang media selepas merasmikan program Sentuhan Kasih Orang Kurang Upaya (OKU) Prihatin Rakyat di Cyberjaya.

(Datuk Seri Rina merasmikan program Sentuhan Kasih OKU Prihatin Rakyat di Cyberjaya)

Statistik menunjukkan sehingga 30 Jun lepas, seramai 36, 601 individu di Malaysia disahkan sebagai autisme. Daripada angka itu, seramai 24,748 individu terdiri daripada golongan kanak-kanak bawah umur 12 tahun. PPDK merupakan inisiatif di bawah Program Pemulihan Dalam Komuniti kendalian Jabatan Kebajikan Masyarakat (JKM) yang menumpukan kepada penyediaan premis dan kemudahan untuk pemulihan, pendidikan, aktiviti dan latihan khusus bagi mengintegrasikan OKU ke dalam masyarakat.


Pemakaian pelitup muka di sekolah tidak lagi diwajibkan - Radzi

KUALA LUMPUR, 10 September- Pemakaian pelitup muka di kawasan sekolah tidak lagi diwajibkan.Ia termasuk di dalam bangunan dan luar bangunan, dalam kawasan sekolah.Bagaimanapun, Menteri Kanan Pendidikan Datuk Dr Radzi Jidin berkata pemakaian pelitup muka masih digalakkan dalam sekolah terutama di tempat ramai orang."Pemakaian pelitup muka dalam bangunan ataupun di luar bangunan dalam kawasan sekolah, adalah mengikut pilihan masing-masing, ianya tidak diwajibkan."Namun begitu, kita amat galakkan pemakaiannya khusus di tempat yang ramai orang. "Pada masa yang sama juga, anak-anak diingatkan bahawa yang naik bas, pastikan memakai pelitup muka dalam bas sekolah...apa yang penting, kita pastikan keadaaan sekolah ini selamat," katanya.

Beliau menyatakan demikian menerusi video yang di muat naik di Facebooknya, hari ini.Tambah Radzi, maklumat lanjut berkaitan pemakaian pelitup muka di sekolah akan diperincikan dalam masa terdekat.Kementerian Kesihatan pada 7 September lalu menetapkan pemakaian pelitup muka di dalam bangunan kini adalah atas pilihan individu.


Kemalangan: Wanita maut, pemandu lori cedera

ROMPIN, 10 September- Seorang maut, manakala seorang lagi cedera selepas terlibat kemalangan membabitkan kereta dan lori. Insiden berlaku di Jalan Selendang, Felda Selendang, Rompin, pagi tadi. Identiti mangsa yang maut disahkan sebagai Nur Natrah Daharuddin, 26 tahun yang merupakan pemandu kereta. Manakala pemandu lori, hanya mengalami kecederaan dan dihantar ke Hospital Rompin bagi mendapatkan rawatan lanjut. Pegawai Perhubungan Awam Jabatan Bomba dan Penyelamat Malaysia (JBPM) Pahang, Zulfadli Zakaria mengesahkannya mengenai insiden memaklumkan, laporan kemalangan diterima pada pukul 9.43 pagi. Susulan itu, sepasukan pegawai serta anggota Balai Bomba dan Penyelamat (BBP) Kuala Rompin ke lokasi insiden. Ketika tiba di lokasi, pihaknya mendapati terdapat seorang lelaki yang juga pemandu lori mengalami kecederaan, manakala seorang wanita yang tersepit dalam kereta disahkan meninggal dunia di tempat kejadian.Mangsa yang cedera dihantar ke Hospital Rompin untuk menerima rawatan manakala mangsa yang meninggal dunia diserahkan kepada pihak polis untuk tindakan lanjut.

(Anggota dari BBP Kuala Rompin ke lokasi insiden bagi menyelamat mangsa)


LKIM sediakan bekalan ikan segar sejuk beku di kawasan risiko banjir

TUMPAT, 10 September- Lembaga Kemajuan Ikan Malaysia (LKIM) akan menyediakan bekalan ikan segar sejuk beku di kawasan berisiko banjir terutama pada musim tengkujuh nanti. Timbalan Ketua Pengarah (Pembangunan) LKIM, Kusuadi Sallih berkata, pihaknya juga sedang merangka jawatankuasa persediaan bencana alam bagi memastikan bekalan ikan sentiasa mencukupi dan dapat dibekalkan ke kawasan yang dilanda banjir."Kita turut menyediakan pusat pengumpulan ikan di beberapa negeri sebagai persediaan menghadapi musim tengkujuh tahun ini. Selain itu, kita akan mendapatkan maklumat dari semasa ke semasa dari Jabatan Meteorologi Malaysia (MetMalaysia) mengenai situasi banjir yang akan berlaku di negara ini," katanya.

(Timbalan Ketua Pengarah (Pembangunan) LKIM, Kusuadi Sallih)

Beliau berkata demikian kepada pemberita selepas Majlis Perasmian Program Jualan Murah Keluarga Malaysia (PJMKM) peringkat Dewan Undangan Negeri (DUN) Pasir Pekan di Wisma I'Baadurraham Taybah Mart di Tumpat.Program dirasmikan Menteri Besar Kelantan, Datuk Ahmad Yakob.Media melaporkan MetMalaysia meramalkan Malaysia akan mengalami hujan lebat berterusan mulai pertengahan November ini yang membawa kepada banjir besar.Sementara itu, dalam perkembangan lain, beliau berkata, 22 DUN di Kelantan telah melaksanakan Program Jualan Murah Keluarga Malaysia, dengan nilai jualan mencecah RM1.2 juta melibatkan 24,335 pengunjung.


MPN saran bank pertimbang cadangan pemberian moratorium kepada PKS yang masih bergelut

PAGOH, 10 September- Majlis Pemulihan Negara (MPN) menyarankan institusi perbankan agar mempertimbangkan cadangan pemberian moratorium kepada perusahaan kecil dan sederhana (PKS) terutamanya bagi mereka yang masih bergelut untuk pulih pasca COVID-19.Pengerusinya Tan Sri Muhyiddin Yassin berkata sudah tiga kali mesyuarat MPN membincangkan mengenai PKS, yang mana antara lainnya memohon bantuan dari segi kewangan memandangkan ada antara mereka masih tidak dapat pulih dan perniagaan merosot.Ini ditambah pula dengan kenaikan Kadar Dasar Semalaman (OPR) sebanyak tiga kali tahun ini yang dilihat bukan sahaja memberi kesan kepada momentum pemulihan ekonomi negara malah prestasi PKS yang kini menyumbang 90 peratus kepada aktiviti ekonomi negara, katanya.

(Pengerusi MPN Tan Sri Muhyiddin Yassin ketika program Jualan Prihatin Rakyat di Bukit Pasir, dekat sini. / Foto Bernama)

"Dalam mesyuarat (MPN) lepas mereka (PKS) minta supaya institusi perbankan meneliti balik (sama ada) boleh untuk diadakan satu lagi moratorium khas. (Saya rasa) walaupun moratorium, mereka (bank) tidak akan rugi banyak. Bagi sedikit masa, mereka (PKS) nak pulih tapi tak boleh pulih lagi (sekarang),” katanya kepada pemberita selepas program Jualan Prihatin Rakyat di Bukit Pasir, dekat sini, hari ini.Beliau berkata demikian ketika ditanya mengenai kegusaran orang ramai terhadap kesan kenaikan OPR sebanyak tiga kali tahun ini dan sama ada kenaikan itu akan menjejaskan momentum pemulihan ekonomi negara pasca COVID-19.Muhyiddin, yang juga Ahli Parlimen Pagoh berkata, beliau berharap agar kerajaan turut melihat kesan tersebut ke atas PKS yang merupakan antara sektor utama menyumbang kepada ekonomi negara."Kalau mereka (PKS) tidak cergas dalam menghasilkan pengeluaran yang boleh dipasarkan, yang boleh kompetitif, bermakna pemulihan itu akan terjejas."(Pemulihan) makin lambat dengan bebanan kos dengan kenaikan kadar inflasi dan sebagainya, ini akan jadi satu masalah yang besar," tambahnya.Selain itu, beliau turut berharap agar kerajaan dapat melihat kepada kenaikan OPR tersebut dan seterusnya mencari jalan untuk membantu mengurangkan beban rakyat pada pembentangan Bajet 2023 akan datang.Pada Khamis lepas, Jawatankuasa Dasar Monetari (MPC) Bank Negara Malaysia (BNM) mengumumkan kadar tertinggi dan terendah koridor bagi OPR dinaikkan masing-masing kepada 2.75 peratus dan 2.25 peratus, yang merupakan kenaikan kali ketiga tahun ini selepas Mei dan Julai.Sementara itu, mengenai Jualan Prihatin Rakyat yang mendapat sambutan hangat selepas beberapa kali dianjurkan di sekitar kawasan parlimen tersebut, Muhyiddin berkata program itu akan diperluaskan di seluruh negara tidak lama lagi.Beliau berkata jualan tersebut yang menawarkan sekampit beras lima kilogram, sepapan telur ayam dan seekor ayam pada harga RM20, merupakan antara usaha pihaknya yang menyasarkan kepada golongan terkesan terutamanya B40.Justeru, katanya, beliau turut berharapkan sumbangan dan kerjasama daripada syarikat korporat untuk menyertai program tersebut.- BERNAMA


MDPM beri 1,000 vaksin influenza percuma

SUNGAI BULOH, 10 September- Sebanyak 1,000 vaksin influenza percuma akan diberikan kepada kanak-kanak, wanita dan warga emas menerusi Program Vaksinasi Sayang Seribu anjuran Majlis Datuk Persekutuan Malaysia (MDPM).Ia dilaksana dengan kerjasama Hospital Al-Sultan Abdullah UiTM dan Primadona Medical Centre, bersempena ulangtahun ke-20 penubuhan MDPM.Presiden MDPM, Datuk Awalan Abdul Aziz berkata program khidmat masyarakat tersebut merupakan antara inisiatif kecil pihaknya dalam menyumbang ke arah memberi kesedaran orang ramai tentang kepentingan mendapatkan vaksinasi influenza atau selsema.

Program julung kali diadakan itu akan diteruskan ke rumah-rumah kebajikan yang lain bagi memberi perlindungan kesihatan kepada golongan memerlukan."Bagi pihak MDPM, saya ingin mengesyorkan satu cadangan kepada pihak kerajaan dan pihak Kementerian Kesihatan, KKM agar mempertimbangkan untuk divaksinasikan masyarakat, orang ramai yang umurnya 65 ke atas terutama yang mempunyai komorbid."Kerana influenza ini agak serius berdasarkan statistik dan peratusan yang kita tahu ia boleh mengakibatkan kesihatan serius dan juga boleh menyebabkan kematian," katanya pada program vaksinasi tersebut, di sini hari ini.Pelancaran disempurnakan Pengarah Bahagian Pembangunan Kesihatan Keluarga, KKM, Datuk Dr. Mohamed Sapian Mohamed.Buat permulaan, seramai 120 penghuni dan kakitangan Rumah Kasih Harmoni menerima vaksin influenza, sebelum dilaksanakan di kawasan tumpuan lain dalam masa terdekat.


Tengku Hassanal berkenan menyempurnakan Istiadat Pentauliahan Diraja (PALAPES)

BANGI, 10 September- Pemangku Raja Pahang, Tengku Hassanal Ibrahim Alam Shah Al-Sultan Abdullah Riayatuddin Al-Mustafa Billah Shah berkenan menyempurnakan Istiadat Pentauliahan Diraja Pegawai Kadet Pasukan Latihan Pegawai Simpanan (PALAPES), Universiti Awam (UA) ke-40 di Universiti Kebangsaan Malaysia (UKM), pagi tadi.Istiadat Perbarisan melibatkan 1,625 Pegawai Kadet PALAPES terdiri daripada 16 detasmen dari 19 UA seluruh Malaysia diketuai Pegawai Rendah Kanan Muhammad Badrul Amin Amanti dari PALAPES UKM.Daripada jumlah itu, 34 pegawai menerima penyampaian Anugerah Pedang Kehormat sebagai kadet terbaik keseluruhan.

(Pemangku Raja Pahang, Tengku Hassanal Ibrahim Alam Shah Al-Sultan Abdullah Riayatuddin Al-Mustafa Billah Shah berkenan menyempurnakan Istiadat Pentauliahan Diraja Pegawai Kadet Pasukan Latihan Pegawai Simpanan (PALAPES) di sini)

Sementara itu, Timbalan Komandan PALAPES, Universiti Tun Hussein Onn Malaysia, Leftenan Kolonel Mohd Safiee Idris optimis, pegawai kadet PALAPES akan terus menjadi penerus kepimpinan negara."Kita telah tanamkan semangat patriotik,voluntarism, kesukarelawanan selama tiga tahun. Diharapkan dengan elemen penting ini, anak muda warisan negara menjadi teras pemimpin masa depan,"katanya di sini.Selesai istiadat Perbarisan, Pemangku Raja Pahang berkenan mengurniakan watikah tauliah kepada 1,024 Pegawai Kadet Tentera Darat Malaysia, 277 Pegawai Kadet Tentera Laut Diraja Malaysia dan 324 Pegawai Kadet Tentera Udara Diraja Malaysia.Istiadat Pentauliahan Diraja Pegawai Kadet PALAPES, UA ke-40 merupakan istiadat yang diadakan secara tahunan dan dianjurkan oleh UA mengikut penggiliran.Bagaimanapun, istiadat tersebut tidak dapat dilaksanakan pada 2020 dan 2021 akibat penularan pandemik COVID-19.Keberangkatan tiba Tengku Hassanal disambut oleh Menteri Kanan Pertahanan, Datuk Seri Hishammuddin Tun Hussein, Panglima Angkatan Tentera, Jeneral Tan Sri Affendi Buang dan Naib Canselor UKM Prof Datuk Dr. Mohd Ekhwan Toriman


Jualan Murah Keluarga Malaysia , sembilan Dun Melaka anjur setiap minggu

MELAKA, 10 September- Memasuki minggu ke empat penganjuran Jualan Murah Keluarga Malaysia (JMKM) di Melaka, ia telah berjaya dilaksana di kesemua 28 Dewan Undangan Negeri (DUN) di negeri itu.  Menurut Ahli Lembaga Pengarah FAMA, Datuk Ghazale Muhamad, penganjurannya di 20 DUN termasuk di DUN Telok Mas, DUN Banda Hilir dan DUN Pantai Kundor hari ini melengkap jumlah DUN yang melaksanakannya.  Jelasnya, daripada keseluruhan DUN yang melaksanakan program ini, sembilan DUN mengambil inisiatif untuk menganjurkannya pada setiap minggu.

(Ahli Lembaga Pengarah FAMA, Datuk Ghazale Muhamad)

“Jadi dengan laksananya program JMKM ini kita rekodkan semua DUN kita buat, ada sembilan DUN yang setakat ini mereka buat setiap minggu daripada 28 DUN ada sembilan DUN kita rekodkan, kita berikan ruang dan memohon kerjasama daripada pihak JAPERUN untuk membantu kami,"katanya kepada RTM ketika membuat tinjauan pelaksanaan JMKM di Pasaraya Sejati, Telok Mas.  Sebanyak 60,000 barangan meliputi sembilan item antaranya beras, minyak, gula dan telur di pasaraya ini diberi pengurangan harga sepanjang pelaksanaan JMKM pada hari ini dan esok.  Mengulas lanjut Datuk Ghazale berkata, setakat minggu lalu, program JMKM di Melaka merekodkan nilai jualan sebanyak RM1.4 juta dengan hampir RM70,000 subsidi telah disalurkan kepada peniaga terlibat untuk barangan yang ditawarkan.Penganjuran Jualan Murah Keluarga Malaysia (JMKM) di Melaka ini terus mendapat sambutan menggalakkan daripada masyarakat.  Orang ramai menyambut baik inisiatif dilaksana kerajaan melalui Lembaga Pemasaran Pertanian Persekutuan (FAMA) Melaka itu yang sedikit sebanyak memberi penjimatan dalam membeli barangan keperluan harian.  "Alhamdulillah, saya suka program ini, sebab ia dapat bantu orang ramai, dan saya pula dekat rumah cucu pun ramai..alhamdulillah jimat budak-budak suka mkana ayam, dapat beli tiga ke empat ekor hari ni, alhamdulilah," kata Lema Mustamin. "Alhamdulillah saya rasa memang sangat membantu macam saya suri rumah dan jika harga walaupun potong RM1, tapi kalau beli banyak, saya dapat jimat banyak juga untuk perbelanjaan dapur," kata Salwani Abdul Samad

(Potongan harga Jualan Murah Keluarga Malaysia (JMKM) di sini)

"Membantu juga program sebegini, sebab barang semua murah, minyak, telur, beras, dan saya berharap program ini dapat diteruskan lagi kerana ia sangat membantu rakyat semua"kata Md Muadz Md Zydai  Harapan mereka program ini dapat terus dilaksana dari semasa ke semasa. Sementara itu bagi pemilik premis pula, langkah dilaksana ini secara tidak langsung memberi peluang kepada mereka untuk promosi premis jualan kepada orang ramai.  "Amat bagus sekali, program seperti ini diadakan sebab selain dapat membantu masyarakat untuk , mendapatkan harga barang murah dia juga turut membantu peniaga mempromosi kan kedai kami keseluruhan barang yang kami sediakan dalam 60,000 keseluruhan dalam sembilan item barang harian, gula, tepung minyak ikan sayur buah-buahan ," kata pemilik premis di sini Muhaamd Redzuan Phua.


Pencarum PERKESO layak dapat faedah walaupun caruman belum mula

KUALA LUMPUR, 10 September- Pencarum PERKESO yang tertakluk di bawah penguatkuasaan siling gaji baharu layak menikmati faedah ditawarkan, meskipun caruman mereka belum bermula. Menurut Ketua Eksekutifnya, Datuk Seri Dr. Mohammed Azman Aziz Mohammed, ini bagi memastikan pencarum dan waris menerima gantian pendapatan, faedah serta kebajikan lebih baik.

(Ketua Eksekutif PERKESO, Datuk Seri Dr. Mohammed Azman Aziz Mohammed)

"Walaupun kuatkuasa 1 September caruman akan dibayar Oktober. Tapi kalau berlaku kematian pada 1 September ini, faedah yang akan diterima adalah berdasarkan faedah yang baru. Walaupun caruman belum dibayar. Begitu juga seorang pekerja, ditawarkan bekerja pada 1 September, tetapi dia akan dibayar carumannya pada Oktober. Dengan surat tawaran dia nak pergi bekerja dia eksiden, meninggal. Dia layak semua faedah bawah PERKESO" katanya pada sidang media di sini, semalam.Jelasnya penguatkuasaan siling gaji baharu tidak akan membebankan majikan memandangkan peningkatannya tidak ketara.Bagi majikan yang berdepan kekangan diminta tampil berbincang dengan PERKESO bagi mencari penyelesaian terbaik. Siling gaji baharu yang dikuatkuasakan bermula 1 September lalu, dijangka memanfaatkan 1.5 juta pekerja atau hampir 19 peratus daripada keseluruhan pencarum PERKESO seluruh negara.Langkah itu akan menambah baik liputan keselamatan sosial Perkeso menerusi peningkatan kadar bayaran faedah sedia ada sehingga 25.3 peratus.


'Lupa perbaharui dokumen', alasan kerap pengguna jalan raya - JPJ

KUALA LUMPUR, 10 September- Tiada lesen memandu, cukai jalan dan insurans tamat tempoh terus menjadi kesalahan terbesar dalam Ops Sepadu, dijalankan Jabatan Pengangkutan Jalan (JPJ) Wilayah Persekutuan.Pengarahnya, Mohd Zaki Ismail berkata daripada keseluruhan 312 notis dikeluarkan, 213 adalah bagi kesalahan tersebut.Jelas beliau, terlupa untuk memperbaharui dokumen menjadi alasan utama pengguna jalan raya."Ada juga yang memberi alasan bahawa dia tidak sedar sebab perbaharui dalam tempoh yang panjang contohnya tempoh 5 tahun, jadi dalam tempoh 5 tahun itu tidak sedar lesen telah tamat tempoh. "Saya suka ingatkan apabila kita berada atas jalan raya dokumen penting untuk berada dengan kita, selain kad pengenalan, dan dokumen pengenalan diri, lesen memandulah," katanya.

Beliau menyatakan demikian selepas Ops Sepadu JPJ Wilayah Persekutuan, di sini malam tadi. Operasi turut dijalankan bersama beberapa agensi antaranya Jabatan Siasatan dan Penguatkuasaan Trafik (JSPT) serta Jabatan Imegresen Malaysia. Penggunaan cermin gelap, nombor pendaftaran tidak mengikut spesikasi dan penggunaan lampu HID antara kesalahan lain yang dikesan.


MIASA sedia bantuan sokongan, elak kes bunuh diri

KUALA LUMPUR, 10 September- Satu pertiga daripada 25,000 pesakit mental yang mendapat bantuan di Persatuan Kesedaran dan Sokongan Penyakit Mental (MIASA), tahun ini mempunyai niat untuk membunuh diri.

Presidennya, Anita Abu Bakar berkata faktor 'pasca covid' seperti hilang pekerjaan dan kehilangan orang yang tersayang, menjadi penyumbang utama kepada masalah itu. Justeru, MIASA sentiasa melakukan langkah proaktif termasuk aktiviti turun padang.Ia bagi membentuk kesedaran mengenai kesihatan mental terhadap orang awam."Jadi perkhidmatan di komuniti itu yang kurang sebenarnya, di MIASA kita menyediakan sokongan Peer, Peer adalah individu yang berjuang dengan penyakit mental."Jadi kita menyediakan sokongan secara berkumpulan, kita ada kaunseling, terapi rohani, seni, drama, menari, apa saja yang individu perlukan sebab individu berbeza dan kemudian kita juga sediakan sokongan pekerjaan," katanya.

Beliau menyatakan demikian sebelum sesi 'Flag off Ride for Suicide Awareness 2022', di sini.Konvoi melibatkan 120 buah motosikal berkuasa tinggi dan 15 buah kenderaan ke Pulau Pinang bagi menyebar kesedaran mengenai penyakit mental dan bunuh diri.


Polis nafi kejadian culik kanak-kanak lelaki di pusat tuisyen

JOHOR BAHRU, 10 September- Polis menafikan berlaku kejadian penculikan membabitkan seorang kanak-kanak lelaki di sebuah pusat tuisyen seperti yang tular menerusi aplikasi WhatsApp, hari ini. Ketua Polis Johor Datuk Kamarul Zaman Mamat berkata dalam satu kenyataan, hasil semakan mendapati pesanan mesej yang mendakwa kejadian tersebut berlaku di daerah ini adalah palsu dan tiada sebarang laporan dibuat mengenai insiden itu.

(Ketua Polis Johor Datuk Kamarul Zaman Mamat / Foto Bernama)

Hasil siasatan lanjut mendapati kanak-kanak berusia sembilan tahun itu berada di rumah bersama bapanya. "Hal ini (perbuatan penyebaran mesej) dilihat sebagai satu cubaan untuk menimbulkan ketakutan dan kebimbangan orang ramai."Perbuatan menyebar dan membuat spekulasi palsu adalah menyalahi undang-undang dan boleh dikenakan tindakan di bawah Seksyen 233 Akta Komunikasi dan Multimedia 1998, jika sabit kesalahan boleh didenda tidak melebihi RM50,000 atau penjara setahun atau kedua-duanya," katanya dalam kenyataan.Kamarul Zaman turut menasihatkan orang ramai supaya tidak mudah terpedaya dan menyebarkan dakwaan sedemikian yang diperoleh daripada sumber tidak sahih. - BERNAMA


Gempa bumi 6.2 magnitud melanda wilayah Indonesia pagi tadi

PETALING JAYA, 10 September- Gempa bumi sederhana 6.2 magnitud melanda wilayah Papua di Indonesia pagi ini dan diikuti dengan susulan gempa 5.8 magnitud beberapa minit kemudian pada 8.05 pagi tadi.

Menurut kenyataan Jabatan Meteorologi gempa berpusat di 2.4 darjah Selatan dan 138.2 darjah Timur dengan kedalaman 26 kilometer.Kedudukannya 279 kilometer Barat dari Jayapura, IndonesiaBagaimanapun, penilaian awal MetMalaysia mendapati gempa itu tidak membawa ancaman tsunami kepada Malaysia.


Masjid Kampung Laut bantu ekonomi Kelantan

TUMPAT, 10 September - Langkah mewartakan Masjid Kampung Laut sebagai Monumen Kebangsaan di bawah Jabatan Warisan Negara serta Tapak Warisan Dunia Pertubuhan Pendidikan, Saintifik dan Kebudayaan Pertubuhan Bangsa Bersatu (UNESCO) mendapat sokongan kerajaan.Perdana Menteri, Datuk Seri Ismail Sabri Yaakob menyifatkan langkah itu sebagai sesuatu yang signifikan.Beliau berkata kerajaan turut membelanjakan sebanyak RM40 juta untuk projek pembangunan semula Kampung Laut yang terdiri daripada Laman Warisan Serunding, Laman Warisan Seni dan pemindahan Masjid Lama Kampung Laut.

"Saya amat gembira kerana setelah lebih 50 tahun, hasrat rakyat Kelantan untuk membawa pulang Masjid Lama Kampung Laut ini menjadi kenyataan ibarat ‘sirih pulang ke gagang’," katanya menerusi catatan di Facebook.Tambah Datuk Seri Ismail, projek pembinaan Jambatan Palekbang yang menghubungkan Kota Bharu dengan Tumpat bermula akhir tahun ini juga mampu menyelesaikan masalah kesesakan aliran trafik serta menjadi pemangkin utama kepada negeri Kelantan sebagai destinasi pelaburan, pelancongan serta mampu menambah baik taraf sosioekonomi rakyat tempatan.Katanya, ianya merupakan komitmen berterusan Kerajaan Persekutuan untuk memastikan pembangunan seimbang dinikmati oleh rakyat Kelantan selaras dengan aspirasi Keluarga Malaysia.


Anugerah Industri Pelancongan Malaysia 2022, hargai penggiat industri pelancongan tempatan

KUALA LUMPUR, 10 September - Anugerah Industri Pelancongan Malaysia 2022 yang dijadualkan berlangsung pada 16 Disember depan, bakal menawarkan lebih 60 anugerah kepada penggiat industri yang cemerlang dan memberi sokongan kepada sektor pelancongan negara.Dianjurkan oleh Persatuan Agensi Pelancongan Malaysia (MATA) dengan kerjasama Santai Travel, anugerah julung kali diadakan itu akan turut memberi penghormatan tertinggi kepada individu dan organisasi yang menyumbang serta memainkan peranan penting dalam kejayaan industri pelancongan.Presiden MATA, Datuk Dr Mohd Khalid Harun berkata ia adalah anugerah kemuncak industri pelancongan yang mengiktiraf semua penggiat industri Malaysia dalam menjayakan aspirasi negara.Beliau berkata, sudah tiba masanya untuk Malaysia mempunyai anugerah industri pelancongan sebagaimana pada peringkat global, kerana negara ini memiliki kelebihan dan kejayaan dalam industri itu.

"Pada peringkat global, sudah ada anugerah sedemikian. Visi penganjuran kita juga ke arah itu memandangkan kita mampu mengangkat sektor dan industri pelancongan negara."Kita akan mencari mereka yang berbakti dalam industri ini dan memberi pengiktirafan yang sepatutnya. Sebagai contoh, pengusaha hotel yang banyak membantu sektor pelancongan di negara ini," katanya pada sidang akhbar, di sini.Tambah Mohd Khalid, anugerah itu bakal menjadi motivasi kepada seluruh penggiat industri pelancongan dan hospitaliti di Malaysia, supaya bekerja lebih gigih bagi mempromosikan perniagaan pelancongan, sekali gus mewujudkan imej positif negara di seluruh dunia.


Kesalahan cubaan bunuh diri, KKM tunggu maklum balas AGC

PETALING JAYA, 10 September - Kementerian Kesihatan (KKM) masih menunggu maklum balas Pejabat Peguam Negara (AGC) berhubung cadangan pindaan Seksyen 309 Kanun Keseksaan bagi kesalahan cubaan bunuh diri.Ini bagi menggalakkan mereka yang terkesan tampil mendapatkan bantuan.Timbalan Menteri Kesihatan II, Datuk Aaron Ago Dagang berkata pada September tahun lalu, KKM telah menghantar memorandum moratorium (penangguhan) sebagai usaha Dekriminalisasi Cubaan Bunuh Diri.

"Kita di KKM telah membuat memorandum dan kabinet pun telah bersetuju dalam hal ini dan sekarang ini dia masih diperingkat peguam negara untuk memuktamadkan isu-isu yang berkaitan dengan hal tersebut," katanya pada sidang media pelancaran ‘Ride for Suicide Awareness Kuala Lumpur – Penang 2022’, di sini.Program Ride For Suicide Awareness,KL-Penang, anjuran Persatuan Kesedaran dan Sokongan Penyakit Mental (MIASA) akan melibatkan 180 Motosikal berkuasa tinggi dan 15 buah kereta dalam usaha mencegah tindakan bunuh diri dan memberi kesedaran kepada masyarakat mengenai kesihatan mental.


K-KOMM pertingkat jaringan telekomunikasi di pulau tumpuan pelancong - Annuar

SEMPORNA, 10 September - Kementerian Komunikasi dan Multimedia (K-KOMM) komited memastikan jaringan telekomunikasi di pulau-pulau berpenduduk serta pulau tumpuan pelancong di seluruh negara, dipertingkatkan segera.Menterinya, Tan Sri Annuar Musa berkata rangkaian telekomunikasi yang baik memberi impak signifikan terutamanya dalam aktiviti pelancongan yang merupakan skop ekonomi penduduk setempat.Beliau berkata, sekiranya kawasan berkenaan tidak termasuk dalam Pelan Jalinan Digital Negara (JENDELA), pembangunan telekomunikasi perlu dilaksana dalam projek khas yang akan diberikan keutamaan.

"Walaupun mungkin di situ tidak ada penduduk, tetapi ada petugas daripada anggota angkatan tentera sepenuh masa sepanjang tahun. "Misalnya di Sipadan, kalau secara teknologinya boleh kita tembak daripada menara (telekomunikasi) terdekat 11km sampai Sipadan maka saya hendak tengok dengan segeranya di Sipadan ada kemudahan liputan segera," katanya selepas mengadakan lawatan ke beberapa pos kawalan di kawasan Keselamatan Khas Pantai Timur Sabah (ESSCOM) dan sekitar pulau-pulau di Semporna.Tambah Annuar, JENDELA fasa dua yang akan dilaksana dalam tempoh 2023 hingga 2025, kini dalam proses menyiapkan dokumen untuk panggilan tender.Tan Sri Annuar yang dalam lawatan kerja ke Sabah turut memaklumkan, keperluan aset bagi kegunaan anggota keselamatan bertugas di Zon Selamat Timur Sabah (ESSZone) perlu diperkasakan.Katanya, perkara tersebut penting dalam memastikan anggota keselamatan negara sentiasa bersiap siaga dalam pelbagai aspek."Kita faham juga apabila ada berita-berita yang mungkin menimbulkan keresahan dalam kalangan rakyat yang mencari rezeki, berniaga dan menjalankan aktiviti harian maka soal keselamatan adalah perkara paling penting."Pasukan komunikasi dikehendaki membuat liputan sepenuhnya perkara berkaitan usaha keselamatan yang sedang berjalan," katanya


Puisi jadi medium semai rasa cintakan negara

(Muhammad Suffian Khirham, 21 tahun, dinobatkan sebagai Johan pertandingan SayembaraDeklamasi Puisi Kemerdekaan ke-36 Peringkat Kebangsaan)

KUALA LUMPUR, 9 September - Puisi mampu menjadi medium terbaik bagi menyemai rasa cintakan tanah air khasnya di kalangan generasi muda hari ini.Ia dapat digambarkan apabila Muhammad Suffian Khirham, 21 tahun dinobatkan sebagai Johan pertandingan Sayembara Deklamasi Puisi Kemerdekaan ke-36 Peringkat Kebangsaan yang berlangsung di Dewan Bahasa dan Pustaka.Muhammad Suffian, pelajar jurusan Sains Mikrobiologi Universiti Malaya (UM) itu juga merupakan juara pertandingan sayembara puisi peringkat negeri Melaka bagi tempoh dua tahun berturut-turut. "Saya sebenarnya antara remaja yang orang kata apa, puisi ini macam tak seronok lah, macam itu, tapi, bila saya mendalami sajak, banyak benda saya belajar, daripada sajak saya itu menceritakan tentang zaman ini, zaman dulu ada orang yang tergamak menggadaikan segalanya untuk mendapatkan harta, kita kena ingat sejarah kita supaya pada masa akan datang kita tak akan dijajah lagi, itu yang saya belajar dan saya menyeru saya berharap individu yang sama umur dengan saya cintailah puisi sebab bukan sahaja dapat bersajak diatas pentas, tidak, kita sebenarnya boleh tanamkan sifat cinta dalam diri kita sebagai warga malaysia," kata beliau.

(Muhammad Suffian Khirham, 21 tahun, dinobatkan sebagai Johan pertandingan Sayembara Deklamasi Puisi Kemerdekaan ke-36 Peringkat Kebangsaan)

Muhammad Suffian membawa pulang hadiah wang tunai RM5,000, piala pusingan, piala iringan beserta sijil penyertaan yang disampaikan oleh Datuk Zainal Abidin Datuk Wira Borhan bersama dengan Setiausaha Politik Kementerian Wilayah Persekutuan, Datuk Mustapa Kamal Mohd Yusoff yang hadir merasmikan pertandingan tersebut.Terdahulu, sayembara puisi ini merupakan acara tahunan bagi meraikan Sambutan Hari Kebangsaan sejak tahun 1987 dan usaha itu diteruskan Gabungan Persatuan Penulis Nasional (GAPENA) bersama Dewan Bahasa dan Pustaka.


24 rakyat Malaysia mangsa penipuan kerja di Kemboja berjaya diselamatkan

(Sebahagian daripada 24 rakyat Malaysia berjaya dibawa pulang hari ini oleh Menteri Luar, Datuk Seri  Saifuddin Abdullah dari Phnom Penh Kemboja yang menjadi mangsa penipuan tawaran pekerjaan/ BERNAMA)

SEPANG, 9 September - Tawaran pakej pelancongan percuma ke Kemboja antara taktik sindiket penipuan pekerjaan yang memperdayakan 148 warga Malaysia.Menurut Menteri Luar, Datuk Seri Saifuddin Abdullah, pihaknya berjaya membawa pulang 92 rakyat Malaysia dengan kerjasama baik kerajaan negara Kemboja."Khusus untuk Kemboja, setakat maklumat kita kes yang dilapor ialah 148 kes, sebelum hari ini sudah 68 dibawa pulang, sekarang ini ada 24 orang yang sudah balik bersama-sama saya, masih ada 29 orang yang berada di depoh imigresen, tujuh di Phnom Penh yang saya jumpa pagi tadi dan 22 di Sihanoukville, ini bermakna 53 orang rakyat malaysia itu berada dalam keadaan selamat," katanya kepada pemberita di klia2 di sini hari ini.

(Datuk Seri Saifuddin Abdullah bercakap pada sidang media selepas membawa pulang warganegara Malaysia dari Phnom Penh Kemboja yang menjadi mangsa penipuan tawaran pekerjaan/ BERNAMA)

24 warga Malaysia yang menjadi mangsa penipuan pekerjaan selamat tiba dari Phnom Penh kira-kira pukul 4.40 petang tadi di KLIA 2, diiringi Saifuddin dan Duta Besar Malaysia ke Kemboja, Datuk Eldeen Husaini Mohd Hashim.29 lagi yang masih berada di depoh imigresen di Kemboja perlu menjalani prosedur dokumen perjalanan negara tersebut sebelum dibenarkan pulang.Tambah beliau, rata-rata mangsa yang berusia 20 hingga 30 tahun ini dipaksa bekerja dalam aktiviti perjudian haram atas talian.


MOSTI tubuh MNIG, bantu industri nano kembangkan pasaran ke peringkat antarabangsa

(Datuk Seri Dr. Adham Baba berucap pada Majlis Penutup Nano Kebangsaan (Nanokeb 2022)di Kuala Lumpur)

KUALA LUMPUR, 9 September - Kementerian Sains, Teknologi dan Inovasi (MOSTI) menubuhkan Kumpulan Perindustrian Nano Teknologi (MNIG) bagi meningkatkan penglibatan perusahaan kecil dan sederhana (PKS).Menterinya, Datuk Seri Dr. Adham Baba berkata, penubuhan MNIG merupakan platform terbaik dalam membantu pemain industri nano mengembangkan pasaran ke peringkat antarabangsa. "Saya percaya dengan penubuhan MNIG ini kita akan dapat merealisasikan hasrat negara untuk menjadikan pemain industri nano di peringkat serantau dengan mengambil peluang perkembangan pasaran nanoteknologi Asia Pasifik yang diunjurkan mencapai lebih USD$2.6 trilion pada tahun 2025," kata beliau ketika berucap dalam Majlis Penutup Nano Kebangsaan (Nanokeb 2022), di sini hari ini.

(Datuk Seri Dr. Adham Baba melancarkan Kumpulan Perindustrian Nano Teknologi (MNIG) padaMajlis Penutup Nano Kebangsaan (Nanokeb 2022) di Kuala Lumpur)

Katanya, sumbangan PKS dalam industri nanoteknologi berpotensi tinggi untuk ekonomi negara, ini dibuktikan melalui nilai jualan tahunan produk nano tempatan yang telah mendapat pensijilan NanoVerify, meningkat kepada RM441.9 juta dan diunjurkan terus meningkat kepada RM490.1 juta pada tahun ini.MNIG dianggotai wakil industri berkaitan nanoteknologi, berperanan sebagai medium untuk menjalin kerjasama erat antara syarikat nanoteknologi, PKS dan pemegang taruh serta membantu penyelarasan antara syarikat dalam rantaian bekalan produk teknologi nano.


Tugu Negara bukan sekadar monumen

(Keadaan Tugu Peringatan Negara selepas dibom pengganas komunis)

KUALA LUMPUR, 9 September- Tugu Peringatan Negara atau lebih dikenali sebagai Tugu Negara bukan sekadar monumen, namun keutuhan binaan setinggi 15 meter itu punya kisah yang tersendiri.Monumen itu dibina sebagai tanda penghormatan kepada lebih 11,000 perajurit negara yang gugur dalam Perang Dunia Pertama, Perang Dunia ke-2 dan semasa peristiwa darurat.Kewujudan tujuh patung gangsa yang gah di Taman Tasik Perdana bukan sekadar tempat tumpuan pelancong tetapi ada cerita tersendiri yang tidak ramai ketahui.Pada 1975, pengganas komunis yang tidak berpuas hati dengan pembinaan Tugu Negara telah bertindak ganas meletupkan monumen sejarah berkenaan yang siap dibina pada 8 Februari 1966.Menurut Profesor Madya Dr. Mohd Shamsudin, Pensyarah Pusat Kajian Sejarah, Politik dan Hal Ehwal Antarabangsa UKM, "satu perkara yang berlaku pada ketika itu memperlihatkan kegiatan mengancam keselamatan dilakukan."Jadi beberapa monumen patung tugu itu telah jatuh dan menyebabkan banyak kerosakan pada tugu itu dan ianya telah ditutup kepada orang ramai pada ketika itu." Jelasnya.

Pada 1977, pembinaan semula patung perajurit negara yang rosak dilakukan dengan peruntukkan RM2.5 juta.Beliau turut bercerita, "berikutan daripada pengeboman itu, pada September 1975, Tun Abdul Razak telah meminta bantuan kewangan bagi menampung pembiayaan bagi membaiki Tugu Negara."Pada ketika itu, rakyat telah bekerjasama mengumpulkan derma dalam satu tabung untuk membaiki Tugu Negara." Ujar beliau ketika ditemui pemberita.Menurut Md Zubir Abdul Latif, "ketika kejadian pengeboman tugu negara sekitar tahun 70-an, saya masih bersekolah rendah."Insiden itu telah meninggalkan pelbagai sejarah tersendiri mmberi pengajaran bermakna kepada generasi muda.Bagi Alizah Mat Judin, "rakyat Malaysia masa itu bersatu hati mengumpul dana untuk nak bina semula Tugu Negara sampai terbinanya seperti yang kita lihat pada hari ini."Jadi jelaslah monumen bersejarah itu menjadi tanda penyatuan masyarakat Malaysia tanpa mengira agama dan bangsa.


7,000 barang elektrik, telekomunikasi seludup bernilai RM4.6 juta dirampas

(Wan Saadah Mohamed Muhibbuddin menunjukkan barangan elektrik yang dirampas ketika sidang media berhubung kejayaan Jabatan Kastam  Diraja Malaysia (JKDM) Mematahkan Aktiviti Pengimportan Barang Elektrik Tanpa Sijil Kelulusan di Pejabat Kastam Dengkil/ Foto BERNAMA)

DENGKIL, 9 September - Lebih 7,000 barangan elektrik dan telekomunikasi tanpa Perakuan Kelulusan (CoA) dan permit import bernilai RM4.6 juta dirampas Jabatan Kastam Diraja Malaysia (JKDM) di sebuah gudang di Petaling Jaya, Selangor pada 26 Ogos lepas. Timbalan Ketua Pengarah Kastam (Penguatkuasaan dan Pematuhan) (Menanggung Tugas-Tugas), Wan Saadah Mohamed Muhibbuddin berkata barangan elektrik dan telekomunikasi itu dibawa masuk dengan menggunakan modus operandi pengisytiharan palsu iaitu alat tulis.Beliau berkata pengikraran tidak benar di borang kastam import dari segi nama pengimport dan butiran dagangan dibuat adalah bagi mengelirukan pegawai untuk tujuan pelepasan dagangan.“Mereka buat pengisytiharan palsu untuk elak dikenakan duti import dan cukai jualan. Duti import barangan yang dirampas itu adalah sebanyak RM550,000,” katanya dalam sidang media di JKDM Dengkil di sini hari ini.

(Wan Saadah Mohamed Muhibbuddin menunjukkan barangan elektrik yang dirampas ketika sidang media berhubung kejayaan Jabatan  Kastam Diraja Malaysia (JKDM) Mematahkan Aktiviti Pengimportan Barang Elektrik Tanpa Sijil Kelulusan/ Foto BERNAMA)

Wan Saadah berkata dalam operasi pada pukul 11 pagi itu, sebanyak 2,755 barangan elektrik tanpa CoA dan 4,702 peralatan telekomunikasi tanpa Permit Import dirampas antaranya pembersih hampagas tanpa wayar, pembersih udara pintar, telefon pintar, alat permainan video dan kamera litar tertutup. “Tiada tangkapan dibuat ketika serbuan itu namun JKDM telah mengenal pasti individu yang terlibat menyeludup kesemua peralatan ini,” katanya.Ditanya adakah barangan tersebut dibawa masuk untuk dijual secara dalam talian, Wan Saadah berkata perkara tersebut masih dalam siasatan.Menurutnya, gudang di Petaling Jaya itu telah beroperasi sejak 2020 sebagai gudang simpanan barangan am dan pemilik gudang itu telah dikenal pasti.Kes disiasat mengikut Seksyen 135(1)(d) Akta Kastam 1967. -BERNAMA


40 peserta ditauliahkan sebagai anggota HAZMAT, kukuhkan unit sedia ada

(Datuk Nor Hisham Mohammad ditemu bual Berita RTM selepas Majlis Penutup Kursus Asas Hazmat CBRNe Siri satu tahun 2022)

NILAI, 9 September -Seramai 40 peserta dari seluruh negara telah ditauliahkan sebagai Juruteknik Pasukan Pengurusan Bahan Berbahaya (HAZMAT) setelah berjaya menamatkan kursus Asas HAZMAT dan CBRne siri satu tahun 2022. Pengarah Bahagian Operasi Kebombaan dan Penyelamat Jabatan Bomba dan Penyelamat Malaysia, Datuk Nor Hisham Mohammad berkata, ancaman bahan kimia, biologi dan radiasi merupakan ancaman yang tidak asing lagi di dunia. Oleh itu, kursus ini dapat memperkukuhkan unit HAZMAT yang sedia ada di Malaysia dengan menambah keanggotaan unit itu. Kursus yang berlangsung selama tiga minggu itu menerapkan kemahiran dalam mengendalikan komunikasi insiden HAZMAT, peralatan operasi, alat perlindungan (PPE), peralatan mengesan, menjalankan Pensampelan Dekontaminasi serta pengurusan insiden yang melibatkan Kimia, Biologi, Radiologi, Nuklear, Bahan letupan serta kebakaran (CBRNe).

(40 peserta ditauliahkan sebagai anggota Juruteknik Pasukan Pengurusan Bahan Berbahaya (HAZMAT)setelah berjaya menamatkan kursus Asas HAZMAT dan CBRne siri satu tahun 2022)

"Hari ini kita tengok unit ini bukan memerlukan orang yang cekap pengetahuan sahaja tetapi gerak kerjanya memerlukan kekuatan fizikal kemudian dia memerlukan keupayaan menganalisis tindakan yang betul, sebab bahan kimia ini macam macam, pelbagai dan kebanyakan orang cakap kalau bocor itu adalah 'unknown substance' (bahan tidak diketahui), jadi apabila kita nak respon itu kita perlu mempunyai keupayaan untuk menganalisa dan juga menyusun tindakan, dalam pasukan cekap HAZMAT ini gerakannya ialah memerlukan agak ramai ahli ahli technicians (juruteknik)," kata beliau ketika ditemui pada Majlis Penutup Kursus Asas Hazmat CBRNe Siri satu tahun 2022, di sini hari ini.Dalam pada itu, kursus yang majoriti dianggotai oleh peserta lelaki, membuatkan dua anggota wanita menjadi tumpuan dengan keberanian mereka menyertai pasukan HAZMAT. "Ia bukan satu unit yang biasa-biasa lah kalau kita tengok lagi pun keanggotaan wanita tak ramai jadi kita cabar diri kita untuk masuk unit ini," kata peserta kursus, Norazizah Nordin "Rasa bangga dapat menyertai pasukan HAZMAT ini seperti mana lelaki boleh buat saya yakin perempuan pun kita boleh buat," menurut Lim Hui Naa.


Pelaburan-i Rizq Plus beri peluang pelaburan

KUALA LUMPUR, 9 September- Akaun Pelaburan i-Rizq Plus julung kali diperkenalkan Bank Rakyat sebagai produk pelaburan pertamanya selepaskan dilancarkan pada 15 Julai lalu. Bank Rakyat memberi peluang kepada individu berstatus warganegara serta bukan warganegara yang sedang meneroka peluang pelaburan baharu dengan pelaburan minimum serendah RM100, serta baki minimum pelaburan dalam akaun hanya sebanyak RM50.Naib Presiden Bahagian Deposit Bank Rakyat, Noor Azilla Nasarudin berkata, disasarkan lebih 60,00 akaun Pelaburan-i Rizq Plus akan dilanggan bagi tahun pertama pengenalan produk itu kepada orang ramai. Beliau turut menambah, "penerimaan terhadap akaun ini amat menggalakkan."Setakat Ogos lepas, lebih kurang 1,000 pemegang akaun untuk pelaburan itu."Sejak dilancarkan 15 Julai lalu, kita menyasarkan sekitar 60,000 pemegang akaun baru untuk tahunan." Jelasnya ketika ditemui pemberita.

Beliau berkata demikian ketika majlis pelancaran Akaun Pelaburan-i Rizq Plus.

(Noor Azilla Nasarudin, Naib Presiden Bahagian Deposit Bank Rakyat)


Kemangkatan Ratu Elizabeth II: Bendera Pahang dikibar separuh tiang

(Imej mendiang Ratu Elizabeth II di perhentian bas di Edinburgh hari ini sehari selepas baginda meninggal dunia pada usia 96 tahun/FOTO AFP)

KUANTAN, 9 September - Pahang kibarkan bendera separuh tiang selama tiga hari berturut-turut mulai esok sebagai tanda penghormatan atas kemangkatan Ratu Elizabeth II.Setiausaha Kerajaan Negeri Pahang, Datuk Seri Dr Sallehuddin Ishak berkata, keputusan itu bagi menjunjung perintah Yang di-Pertuan Agong Al-Sultan Abdullah Ri'ayatuddin Al-Mustafa Billah Shah. Ratu Elizabeth II, monarki paling lama memerintah dalam sejarah British, mangkat pada usia 96 tahun seperti diumumkan Istana Buckingham.Sementara itu, Menteri Besar Pahang, Datuk Seri Wan Rosdy Wan Ismail turut menzahirkan ucapan takziah kepada keluarga diraja United Kingdom atas kemangkatan Ratu Elizabeth II, monarki Britain yang paling lama bertakhta dalam sejarah negara.

"Saya turut berduka atas khabar ini dan mengucapkan takziah kepada keluarga Diraja United Kingdom, seluruh rakyatnya serta warga Komanwel di serata dunia."Semoga semuanya sentiasa diberikan kekuatan dan ketabahan pada waktu sukar ini," katanya.


Remaja lemas di Tanjung Balau, ditemui

(Mangsa, Nurish Qalish Suhailizam, 13 tahun ditemui di Pantai Tanjung Balau, Kota Tinggi)

KOTA TINGGI, 9 September- Seorang remaja perempuan yang hilang semasa mandi di Pantai Tanjung Balau, Kota Tinggi, ditemui pukul 2.30 petang pada kedudukan 70 meter dari pantai.  Mangsa, Nurish Qalish Suhailizam, 13 tahun disahkan meninggal dunia dan diserahkan kepada polis untuk tindakan selanjutnya. Dalam kejadian 8.30 pagi itu, enam rakan termasuk dua adik-beradik lemas semasa mandi di pantai berkenaan. Manakala dua orang mangsa yang tidak sedarkan diri itu ditemui pihak bomba, masing-masing seorang remaja lelaki dan perempuan, berusia 12 dan 14 tahun. Tiga lagi mangsa diselamatkan orang awam. Ketua Balai Bomba dan Penyelamat (BBP) Penawar, Penolong Kanan Penguasa Bomba Masri Ibrahim menerusi kenyataan memaklumkan, operasi mencari dan menyelamat disertai 44 anggota bomba termasuk pelbagai agensi berkaitan.

(44 anggota bomba terlibat dalam operasi mencari dan menyelamat di Pantai Tanjung Balau, Kota Tinggi)


Agong lancar Tafsir Pimpinan Ar-Rahman Edisi Rumi Baharu

(Al-Sultan Abdullah dan Tunku Hajah Azizah berkenan bergambar sebelum majlis pelancaran kitab Tafsir Pimpinan Ar-Rahman Edisi Rumi Baharu di Darul Quran JAKIM, hari ini/FOTO BERNAMA)

KUALA KUBU BAHARU, 9 September - Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah berkenan melancarkan Tafsir Pimpinan Ar-Rahman Edisi Rumi Baharu.Baginda diiringi Raja Permaisuri Agong, Tunku Hajah Azizah Aminah Maimunah Iskandariah ke Darul Quran, Jabatan Kemajuan Islam Malaysia (JAKIM), di sini.JAKIM dan Rimbunan Islamik Media Sdn Bhd dalam kenyataan bersama berkata, antara kelebihan cetakan terbaharu itu ialah ia merupakan satu-satunya kitab tafsir lengkap diterbitkan JAKIM.Tambah kenyataan itu lagi, kitab tafsiran itu merupakan karya terjemahan oleh penulis tempatan yang berkelayakan dan diiktiraf, serta saiz lebih besar dan mesra pembaca berbanding versi asal.Baginda turut berkenan melawat beberapa kelas hafazan dan memberi sumbangan kepada 20 pelajar Darul Quran yang merupakan golongan asnaf.

(Al-Sultan Abdullah berkenan melancarkan  kitab Tafsir Pimpinan Ar-Rahman Edisi Rumi Baharu di Darul Quran JAKIM/FOTO Facebook Istana Negara)

Menurut Menteri di Jabatan Perdana Menteri (Hal Ehwal Agama), Datuk Idris Ahmad; Tafsir Pimpinan Ar-Rahman Edisi Rumi Baharu ini bersesuaian dengan perkembangan zaman dan berpandukan teras dalam ilmu tafsir serta Tadabbur Al-Quran."Semoga umat Islam di negara ini akan terus memahami serta menghayati ayat-ayat al-Quran melalui penerbitan Tafsir Pimpinan Ar-Rahman Edisi Rumi Baharu," katanya.Kampus Darul Quran di bawah seliaan JAKIM telah melahirkan lebih 10, 000 graduan huffaz yang berperanan sebagai ulama profesional dalam membangunkan ilmu dan sahsiah masyarakat ummah.Kampus Darul Quran ini juga telah menjadi model pengajian tahfiz yang tersusun dan berkualiti.


Musim cuti sekolah penumpang pekhidmatan feri meningkat

KEDAH, 9 September- Lebih 25,000 penumpang menggunakan perkhidmatan feri dari Jeti Penumpang Kuala Kedah untuk ke Langkawi sempena cuti umum lalu dan cuti persekolahan .  Pengurus Sumber Manusia dan Operasi Konsortium Ferry Line Ventures Sdn.Bhd., Kapten Baharin Baharom berkata ia melibatkan 45 perjalanan feri dari tempoh 30 Ogos sehingga hari ini. Katanya perjalanan feri dari jeti penumpang Kuala Kedah tidak banyak antaranya lima hingga enam perjalanan sehari berbanding di Jeti Penumpang Kuala Perlis mencapai 21 hingga 24 feri sehari bergantung permintaan.

(Orang ramai mengambil peluang cuti sekolah untuk membawa anak menaiki feri ke Langkawi)

Tiket untuk ke Langkawi setiap hari dari jeti tersebut penuh sejak 30 Ogos lalu, namun orang ramai tidak perlu bimbang kerana tiket masih boleh diperolehi sehingga hari Ahad ini untuk musik cuti sekolah ini. Sementara itu, tinjauan RTM mendapati rata-rata penumpang mematuhi penguatkuasaan pemakaian pelitup muka ketika menaiki pengangkutan awam tersebut. "Kalau kena pakai, kita pakailah, kalau tidak pakai pilihan sendiri," kata Kamariah Adnan. "Tentang pemakaian pelitup muka terpulang kepada individu bagi yang rasa untuk menjaga dan menghindar dari penyakit lebih baik pakai sahaja, tapi kalau kerajaan umumkan lagi yang baru punya peraturan, kita lagi bebas hendak pakai atau tidak," kata guru yoga Carmen Teoh. "Setakat hari ini terpulang kepada individu, tapi kerajaan menggalakkan pemakaian pelitup muka terpulang kalau hendak ambil risiko. Kita harap di sini pakailah pelitup muka untuk keselamatan bersama dalam terminal feri ini," kata Hishamudin Hashim. Rabu lalu, kerajaan masih mewajibkan pemakaian pelitup muka masih di fasiliti kesihatan, dan beberapa tempat lain di negara ini.


Dua maut, seorang parah kereta terbabas ke dalam longkang

(Lokasi kemalangan di Jalan Pondok Labu, Kulim)

KULIM, 9 September- Dua remaja maut sementara seorang lagi cedera parah selepas kereta yang dinaiki tiga mangsa itu terbabas ke dalam longkang di Jalan Pondok Labu, Kulim. Ketua Polis Daerah Kulim, Superintenden Mohd Redzuan Salleh berkata dalam kejadian pukul 3.51 pagi itu, pemandu serta penumpang hadapan berusia 18 tahun meninggal dunia di tempat kejadian. Jelasnya, rakan mangsa berusia 20-an yang duduk di bahagian penumpang belakang mengalami cedera parah. Berdasarkan siasatan, kereta mangsa dari arah pekan Kulim menghala ke Taman Selasih dipercayai hilang kawalan sebaik tiba di satu selekoh di hadapan sebuah kedai makan.  Pegawai perubatan mengesahkan dua daripada mangsa meninggal dunia di tempat kejadian akibat kecederaan parah di kepala. Manakala, seorang lagi mangsa yang duduk di bahagian penumpang belakang cedera parah di muka dan kepala dihantar ke Hospital Kulim untuk rawatan lanjut. Kes disiasat di bawah Seksyen 41(1) Akta Pengangkutan Jalan 1987.

(Pihak bomba mengeluarkan mangsa yang tersepit dalam kemalangan)


Masih ada memandu bawah pengaruh alkohol

ALOR SETAR, 9 September- Memandu dalam pengaruh alkohol.  Itu antara kesalahan yang dikesan Bahagian Siasatan dan Penguatkuasaan Trafik Daerah Kota Setar, dalam Ops Mabuk di sekitar bandaraya Alor Setar, Kedah malam tadi.  Ketua Polis Daerah Kota Setar, ACP Ahmad Shukri Mat Akhir berkata dalam operasi selama 8 jam bermula 8 malam itu, seorang lelaki berusia 20-an ditahan kerana memandu dalam keadaan mencurigakan.Lelaki terbabit didapati berada bawah pengaruh alkohol melebihi had dibenarkan setelah ujian pengesanan alkohol dilakukan. Dia ditahan di bawah Seksyen 45 (1) Akta Pengangkutan Jalan APJ 1987.

Dalam pada itu, ACP Ahmad Shukri menasihatkan pengguna jalan raya supaya tidak mengambil jalan mudah dengan memandu bawah pengaruh alkohol, kerana boleh membahayakan pengguna jalan raya yang lain. Polis akan mempergiat operasi serta mengambil tindakan tegas bagi mengesan pemandu-pemandu kenderaan yang melakukan kesalahan seumpama itu di kawasan-kawasan yang dikenalpasti.


Kompleks Ternakan Ayam Bersepadu jamin bekalan makanan negara

(Datuk Seri Mahdzir Khalid berada di projek Kompleks Ternakan Ayam Bersepadu)

KUALA NERANG, 9 September- Projek Kementerian Pembangunan Luar Bandar (KPLB) menerusi agensinya FELCRA Berhad melaksanakan projek kedua Kompleks Ternakan Ayam Bersepadu bernilai RM20 juta bagi jaminan keselamatan bekalan makanan negara. Projek itu dijangka mampu mengeluarkan 1.5 juta ekor ayam setahun atau 250,000 ekor ayam sepusingan. Menteri Pembangunan Luar Bandar, Datuk Seri Mahdzir Khalid berkata, projek ternakan ayam sistem tertutup di Kampung Kubang Palas itu dijadual akan mula beroperasi pada Oktober 2023.  Jelas beliau, "apabila siap projek ternakan ayam, ia akan membuka ruang kepada anak tempatan untuk mendapatkan pekerjaan."Selain itu, projek tersebut juga memberi ruang kepada usahawan bimbingan FELCRA untuk terlibat secara aktif di dalam rangkaian pengeluaran dan pembekalan ayam.  Sebelum ini, FELCRA turut melaksanakan projek Kompleks Ternakan Ayam Bersepadu yang pertama di Kampung Tanjung Seratus, Rompin, Pahang.  Beliau berkata demikian pada sidang media selepas melakukan lawatan tapak dan taklimat Projek Ternakan Ayam di Padang Terap, Kedah.

(Datuk Seri Mahdzir Khalid, Menteri Pembangunan Luar Bandar ketika ditemui pemberita)


Agong, Permaisuri zahir ucapan takziah kemangkatan Ratu Elizabeth II

KUALA LUMPUR, 9 September- Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah menzahirkan ucapan takziah kepada kerabat diraja Britain atas kemangkatan Ratu Elizabeth II.Menurut kenyataan yang dikeluarkan melalui laman Facebook Istana Negara, Seri Paduka Baginda berdua bertitah baginda akan dikenang oleh Seri Paduka Baginda, kerajaan dan rakyat Malaysia atas komitmen yang tidak berbelah bahagi kepada Komanwel yang menjadi kebanggaan Malaysia dan usaha baginda untuk menggalakkan hubungan yang lebih kukuh antara United Kingdom dan Malaysia.

“Seri Paduka Ratu Elizabeth II juga akan dikenang atas dedikasi baginda kepada rakyat dan kerajaan United Kingdom serta keprihatinan baginda yang mendalam terhadap kebajikan dan kesejahteraan rakyat.“Ingatan dan doa dititipkan kepada kerabat diraja dan rakyat Britain yang turut merasai kesedihan atas kemangkatan Seri Paduka Ratu Elizabeth II,” menurut kenyataan itu.Mengimbau kembali kenangan bertemu Ratu Elizabeth II, Seri Paduka berdua telah berangkat mengadakan kunjungan hormat dan menghadiri majlis santapan tengah hari bersama Ratu Elizabeth II di Istana Buckingham, London pada 13 Dis 2019.Kunjungan hormat dan majlis santapan tengah hari itu bersempena lawatan khas tujuh hari Seri Paduka ke England yang bermula pada 9 Dis 2019.Ratu Elizabeth II pernah melawat Malaysia tiga kali pada 1972 (Lawatan Khas), 1989 (Mesyuarat Ketua-Ketua Negara Komanwel ke-11) dan 1998 (Sukan Komanwel ke-16).Terdahulu, dilaporkan Ratu Elizabeth II, Raja Britain paling lama menduduki takhta, mangkat pada usia 96 tahun di Istana Balmoral di Scotland semalam.- BERNAMA


4 projek ECERDC akan diteruskan ikut rancangan

(Majlis Perasmian Laman Warisan Kampung Laut, Tumpat)

TUMPAT, 9 September- Pelaksanaan empat projek di bawah Majlis Pembangunan Wilayah Ekonomi Pantai Timur (ECERDC) akan diteruskan mengikut perancangan yang di tetapkan.  Menurut Perdana Menteri, Datuk Seri Ismail Sabri Yaakob, ketetapan itu diputuskan dalam Mesyuarat ECERDC di Pejabat Setiausaha Kerajaan Negeri Kelantan, Kota Bharu sempena kunjungan beliau ke Kelantan. Jelas beliau, projek tersebut meliputi pembinaan Lebuh Raya Pantai Timur 3 (LPT3) sejauh 147 km bermula dari Gemuroh, Terengganu ke Tumpat, Kelantan dan Projek Tebatan Banjir di Rantau Panjang-Golok Fasa 2 yang telah diluluskan dengan kos sebanyak RM897 juta.  Projek pelebaran jalan Lebuhraya Kuantan, Pahang ke Segamat, Johor bagi Fasa 2 melibatkan jajaran dari Runchang ke Simpang 3 Keratong sepanjang 51km turut diluluskan.  Pada masa sama, kerajaan juga akan membangunkan bandar-bandar sempadan iaitu membina jambatan Sungai Golok di Rantau Panjang dan Jambatan Takbai-Pengkalan Kubor di Tumpat.

(Datuk Seri Ismail Sabri Yaakob, Perdana Menteri Majlis Perasmian Laman Warisan Kampung Laut, Tumpat)

Datuk Seri Ismail Sabri Yaakob, turut menegaskan, "inilah komitmen kerajaan persekutuan dalam membantu membangunkan negeri Kelantan, Pahang dan Terengganu."Saya nak jelaskan bahawa kerajaan persekutuan kita berlaku adil kepada semua negeri." Ujar beliau ketika ditemui pemberita. Beliau berkata demikian ketika berucap pada Majlis Perasmian Laman Warisan Kampung Laut, Tumpat.  Hadir sama Menteri Besar Kelantan, Datuk Ahmad Yakob, Menteri Besar Terengganu Datuk Seri Dr Ahmad Samsuri Mokhtar, Menteri Besar Pahang Datuk Seri Wan Rosdy Wan Ismail, Menteri Besar Johor Datuk Onn Hafiz Ghazi dan Ketua Setiausaha Negara Tan Sri Mohd Zuki Ali.  Mengulas lanjut, Perdana Menteri turut menyambut baik usaha berterusan ECERDC dalam menerajui inisiatif-inisiatif pemulihan ekonomi negara di Wilayah Ekonomi Pantai Timur (ECER), melalui pelaksanaan pelbagai program pembangunan modal insan, projek-projek strategik dan penarikan pelaburan baharu. Mengambil kira perkembangan semasa dan Pelan Induk ECER 2.0 yang akan berakhir pada tahun 2025, Datuk Seri Ismail berharap ECERDC dapat menjalankan Kajian Pelan Induk ECER 3.0 untuk merangka pelan pelaksanaan sosioekonomi sehingga 2030.


Integrasi tanaman koko dan lada tingkat pengeluaran

KULAI, 9 September- Bagi meningkatkan pengeluaran koko dan lada di negara ini, Kementerian Perusahaan Perladangan dan Komoditi merancang mewujudkan kebun komuniti, melibatkan integrasi tanaman koko dan lada di ladang kelapa sawit. Projek integrasi berkenaan membantu merancakkan lagi pembangunan hiliran sektor lada dan koko yang semakin mendapat tempat, selain meningkatkan pengeluaran dua komoditi itu yang masih lemah di peringkat huluan.

(Menteri Perusahaan Perladangan Dan Komoditi (KPPK), Datuk Zuraida Kamaruddin)

Menterinya, Datuk Zuraida Kamaruddin berkata, mesyuarat dengan agensi berkaitan akan dibuat bagi berbincang cadangan tersebut. "Jadi kita hendak pertingkatkan dari segi penglibatan penanaman di peringkat huluan baru boleh hasil diperingkat hiliran. Boleh eksport dan mendatangkan hasil kepada negara. Itu yang kita harap ini program pertama dan boleh dicontohi palm oil kawasan besar pokok bertahan 40 tahun boleh tanam pokok iringan," katanya selepas merasmikan Jelajah Agrikomoditi Keluarga Malaysia bersama sektor huluan koko dan lada di Felda Inas, Kulai. Tambahnya, pekebun kecil sawit digalakkan merebut peluang menceburi sektor lada dan koko sebagai produk sampingan bagi membantu meningkatkan aktiviti pengeluaran produk huluan.


Final Piala FA: Lebih 1,000 anggota polis kawal keselamatan

KUALA LUMPUR, 9 September- Lebih 1,000 pegawai dan anggota polis akan mengawal keselamatan di dalam serta luar Stadium Nasional Bukit Jalil, sepanjang aksi perlawanan akhir Piala FA dengan jangkaan kapasiti 87,000 penonton daripada kedua-dua pasukan.Ketua Polis Daerah Cheras, Asisten Komisioner Zam Halim Jamaluddin berkata pihaknya akan membuat pemeriksaan ketat di setiap pintu masuk.Ini bagi memastikan tiada barang larangan dan berbahaya dibawa masuk oleh penyokong."Senarai barang terlarang yang tidak dibenarkan dibawa masuk ke dalam stadium, mercun, bunga api atau suar."Selain daripada itu topi keledar, pen laser, mancis, pemetik apa dan sebarang objek tajam seperti kayu, parang serta pisau. "Lain-lain tidak dibenarkan minuman keras dibawa masuk ke dalam stadium," katanya.

(Ketua Polis Daerah Cheras, Asisten Komisioner Zam Halim Jamaluddin)

Beliau bercakap dalam sidang media menjelang aksi perlawanan akhir Piala FA 2022 antara JDT dan Terengganu FC, esok.Dalam pada itu, pihaknya juga tidak akan berkompromi dengan mana-mana individu yang tidak mengikut undang-undang jalan raya seperti meletakkan kenderaan di tepi jalan atau menghalang trafik.Beliau turut menasihati kedua-dua penyokong pasukan supaya tidak mencetuskan sebarang provokasi.Sebaliknya perlu menunjukkan semangat kesukanan yang tinggi sepanjang perlawanan berlangsung.


Persiapan Sambutan Hari Malaysia 2022 capai 40 peratus

(Persiapan Sambutan Hari Malaysia 2022 kini sedang giat dijalankan di Dataran Memorial Pengisytiharan Kemerdekaan)

AYER KEROH, 9 September- Persiapan Sambutan Hari Malaysia 2022 yang akan diadakan di Dataran Memorial Pengisytiharan Kemerdekaan, kini mencapai 40 peratus.  Setiausaha Kerajaan Negeri, Datuk Zaidi Johari berkata persediaan melibatkan penandaan kawasan khemah dan pentas persembahan.Selain beberapa khemah bagi agensi yang terlibat sudah mula dipasang. Bagi persiapan logistik, kerajaan negeri menerusi kerjasama dengan Majlis Bandaraya Melaka Bersejarah (MBMB) menyediakan tempat letak kenderaan yang mampu menampung lebih 2,000 ribu kenderaan dalam satu-satu masa.  "Kita ada tempat letak kenderaan di Dataran Pahlawan, Taming Sari kemudian di kawasan perniagaan Hatten Pahlawan Walk di belakang Tabung Haji. "Semua tempat-tempat ini adalah tempat letak kenderaan yang berhampiran dengan memorial kemerdekaan tersebut."Dan kalau boleh gunakan pengangkutan awam yang ada di Melaka dan Panorama juga akan menyediakan shuttle untuk ke dataran," katanya ketika ditemui di Seri Negeri, di sini hari ini.

Zaidi turut meminta orang ramai untuk hadir awal bagi mengelak sebarang kesesakan pada hari berkenaan.  Selain persembahan Sambutan Hari Malaysia, pada sebelah malam turut diadakan Konsert Rakyat yang akan dimeriahkan oleh ramai artis terkenal tanah air.


Banjir Baling: PPS terakhir ditutup

BALING, 9 September- Pusat Pemindahan Sementara (PPS) terakhir di Baling, Kedah, ditutup. Kesemua 34 daripada enam keluarga yang ditempatkan di Dewan Terbuka Kampung Padang Empang, Kupang itu telah dibenarkan pulang pada pukul 10 pagi tadi. Menurut Pegawai Pertahanan Awam Daerah Baling, Leftenan (PA) Mohd Faizol Ab Aziz penutupan PPS tersebut diumumkan Pengerusi Jawatankuasa Pengurusan Bencana Daerah yang juga Pegawai Daerah Baling, Mohd Shahadan Abdullah.Beliau bagaimanapun menasihatkan penduduk supaya berhati-hati sekiranya hujan lebat di kawasan berkenaan dan segera berpindah jika berlakunya banjir. "Sekiranya hujan lebat di kawasan itu penduduk dinasihatkan berhati-hati dan jika air naik penduduk diarah berpindah segera ke PPS.  "Dengan cuaca yang tidak menentu bimbang banjir akan berlaku kerana air sungai melimpah dengan cepat," kata Mohd Faizol dalam satu kenyataan. Tiada laporan kecederaan dan kemalangan dilaporkan dalam kejadian banjir kilat, pada Selasa lalu.

(Kerja-kerja penutupan PPS sedang dilakukan anggota Pertahanan Awam)


Kerjasama setiap jabatan, persatuan sukan, lahirkan atlet muda

LABUAN, 9 September- Jabatan Pendidikan Labuan bakal merangka kerjasama dengan persatuan-persatuan sukan, Majlis Sukan Labuan dan Jabatan Belia dan Sukan bagi melahirkan atlet yang mampu bersaing di peringkat tinggi, khususnya dalam kejohanan Majlis Sukan Sekolah-Sekolah Malaysia (MSSM). Pengarahnya, Yusup Mohamad berkata, kerjasama itu bertujuan melahirkan para atlet di kalangan pelajar sekolah yang mampu menjadi pelapis dalam acara sukan, khususnya mewakili Labuan di peringkat kebangsaan mahupun antarabangsa.

Katanya, ia jelas apabila pasukan MSSM Labuan dalam acara akuatik berjaya memperoleh satu emas, dua perak dan dua gangsa, seterusnya berjaya memecahkan rekod kejohanan itu.  "Kita perlu memberikan pendedahan yang lebih luas kepada pelajar-pelajar ini, dan sebab itu salah satu caranya kita nak bawa mereka ini kepada pendedahan ke peringkat yang lebih tinggi yang lebih mencabar sebelum bertanding di peringkat kebangsaan. Kita cuba bekerjasama dengan ketiga-tiga pihak ini iaitu majlis sukan, jabatan belia dan persatuan-persatuan sukan yang mana sebolehnya kita dapat memberikan pendedahan mereka ini bertanding di peringkat pertandingan yang lebih berprestijlah," katanya ketika ditemui pemberita, selepas menyambut kepulangan atlet akuatik MSSM Labuan di Lapangan Terbang Labuan.  Sementara itu, beliau berpuas hati prestasi atlet MSSM Labuan yang menyertai 18 acara sukan yang dipertandingkan, termasuk acara Golf yang mana Labuan menjadi tuan rumah pada tahun ini.


Remaja perempuan hilang, dikhuatiri lemas di Pantai Tanjung Balau

KOTA TINGGI, 9 September- Seorang remaja perempuan dikhuatiri lemas selepas dilaporkan hilang semasa mandi di Pantai Tanjung Balau, Kota Tinggi, Johor, 8.30 pagi tadi.  Tiga lagi mangsa diselamatkan orang awam, sementara dua lagi ditemukan tidak sedarkan diri oleh anggota bomba.  Semua mangsa berumur 12 hingga 14 tahun berasal dari Kota Tinggi.

(Anggota bomba melakukan operasi pencarian di Pantai Tanjung Balau, di sini / Foto ihsan bomba)

Ketua Balai Bomba dan Penyelamat ( BBP) Penawar, Penolong Kanan Penguasa Bomba Masri Ibrahim menerusi kenyataannya berkata, kesemua mangsa dikatakan tiba dari Kota Tinggi sebelum insiden berlaku, dan menerima panggilan kecemasan pada jam 8.39 pagi sebelum 10 anggota dikerah ke lokasi tersebut."Setiba Pasukan Keluaran Operasi (PKO) di tempat kejadian, didapati tiga mangsa telah berjaya diselamatkan terlebih dahulu oleh orang awam"Dua mangsa membabitkan masing-masing seorang kanak-kanak lelaki berumur 12 tahun dan remaja perempuan berusia 14 tahun pula ditemui pasukan dalam keadaan tidak sedarkan diri."Bagaimanapun, seorang lagi remaja perempuan berusia 13 tahun masih tidak dijumpai,"katanya.Operasi mencari dan menyelamat mangsa berusia 13 tahun itu masih dijalankan menggunakan kaedah percarian di permukaan pada jarak 80 meter dari persisiran pantai.  Lima mangsa selamat berusia 12 hingga 14 dihantar ke Kilinik Kesihatan Penawar untuk rawatan susulan.


Pemimpin dunia meratapi kemangkatan 'Elizabeth the Steadfast'

(Pameran mendiang Ratu Elizabeth dipasang di luar sebuah premis di New York sebagai penghormatan terakhir penduduk/AFP)

PARIS, 9 September- Para pemimpin dunia hari ini bersatu hati memberi penghormatan terakhir atas kemangkatan Ratu Elizabeth II, raja paling lama berkhidmat di dunia yang meninggal dunia di kediamannya di Scotland pada usia 96 tahun.

Penghormatan diberikan dari negara yang pernah dikuasai, pernah berperang, dari wilayah kecil kepada kerajaan paling kuat selain negara-negara yang belum wujud ketika baginda menaiki takhta.

Berikut beberapa ucapan kepada Ratu Elizabeth, yang telah memerintah United Kingdom sejak 1952 juga mengetuai 14 negara Komanwel di seluruh dunia.

Penghormatan dunia didahului negara Komanwel, negara-negara yang sebelum ini menjadi sebahagian daripada empayar British.

Asia Selatan yang menyaksikan Britain sebagai kuasa penjajah sehingga sejurus sebelum pemerintahan Elizabeth bermula, dengan Perdana Menteri India, Narendra Modi berkata beliau "sedih" dengan kematian baginda.

Presiden Afrika Selatan, Cyril Ramaphosa pula menyifatkan bagaimana beliau dan permaisuri mengenang memori tentang Nelson Mandela, manakala Presiden Kenya, William Ruto memuji kepimpinan baginda di negara Komanwel.

Perdana Menteri Australia, Anthony Albanese memberi penghormatan dengan titipan "kesopanan abadi" serta menyifatkan kematian baginda menandakan "penghujung era”.

Selain itu Perdana Menteri Kanada, Justin Trudeau berkata mendiang Ratu Elizabeth, pernah menjadi ketua negara Kanada, “akan terus diingati dalam hidup kita” -- dan khidmatnya kepada rakyat Kanada akan kekal sebagai peristiwa penting dalam sejarah negara kita selama-lamanya."

Negara Komanwel paling kecil turut menitipkan ucapan penghargaan menyaksikan David Burt, perdana menteri British Bermuda, memuji "kewajipan tanpa beban" dicurahkan baginda.

Presiden Amerika Syarikat, Joe Biden menyifatkan Raja Elizabeth II adalah seorang negarawan yang mempunyai darjat atau maruah dan keteguhan yang tidak boleh ditandingi; memperkukuh pakatan asas antara United Kingdom dan Amerika Syarikat. Baginda membantu menjadikan hubungan kami istimewa," kata Biden.

(Suasan di luar Kedutaan British di Washington DC, pada 8 September 2022, berikutan kematian Ratu Elizabeth II/AFP)

Negara yang mempunyai hubungan kurang mesra juga turut memberi ucapan penghormatan.

Presiden Rusia, Vladimir Putin mengucapkan takziah kepada Raja Charles III, mendoakan raja baharu itu terus "berani dan tabah" selepas pemergian ibunya. Ucapan disuarakan meskipun Britain bersama Barat sepakat mengenakan sekatan ke atas Moscow susulan pencerobohan ke atas Ukraine.

Sementara itu Jerman, ketika zaman pemerintahan permaisuri yang bertukar daripada musuh ketat Britain kepada sekutu paling kuat, menyanjungnya sebagai "simbol perdamaian" selepas perang dunia I dan II.

"Komitmennya terhadap perdamaian Jerman-British selepas Perang Dunia II tidak akan dilupakan," kata Canselor Jerman Olaf Scholz.

“Baginda memainkan peranan penting dalam mewujudkan keamanan dan kemakmuran dunia," kata Perdana Menteri Jepun, Fumio Kishida, yang menambah kemangkatan permaisuri itu adalah "kerugian besar" kepada masyarakat antarabangsa.

Berita berkaitanRatu Elizabeth ll mangkatMalaysia rakam ucapan takziah kemangkatan Ratu Elizabeth IIPerdana Menteri Singapura mengucapkan takziah atas kemangkatan Ratu Elizabeth II

Di Pertubuhan Bangsa Bersatu (PBB) Majlis Keselamatan bertafakur beberapa minit.

Ratu Elizabeth amat "dikagumi atas rahmat, maruah dan dedikasinya di seluruh dunia. Kehadirannya sepanjang dekad meyakinkan dan amat dirasai dengan perubahan besar," kata Setiausaha Agung PBB, Antonio Guterres.

Sementara itu pemimpin Kesatuan Eropah melahirkan rasa sedih atas kematian baginda selaku ketua negara sepanjang keahlian Britain dalam EU.

"Setelah dipanggil 'Elizabeth the Steadfast', dia tidak pernah gagal menunjukkan kepada kami kepentingan nilai yang berkekalan dalam dunia moden," kata Presiden Majlis EU, Charles Michel.

Philippe, Raja Belgium yang mempunyai hubungan kekeluargaan rapat dengan golongan bangsawan British, menyifatkan baginda sebagai seorang yang memiliki "personaliti luar biasa."

Raja Carl XVI Gustaf dari Sweden menyifatkan baginda "rakan baik keluarga saya dan penghubung kepada sejarah keluarga kami."

Manakala Raja Arab Saudi, Raja Salman menyatakan bahawa "Baginda adalah model kepimpinan yang akan diabadikan dalam ... sejarah." -AFP


JPJ keluar 30 kompaun kepada pemandu kenderaan berat

PULAU PINANG, 9 September- Jabatan Pengangkutan Jalan (JPJ) Pulau Pinang mengeluarkan sebanyak 30 kompaun terhadap pemandu kenderaan berat dan awam yang bertindak memandu di lorong kanan secara berterusan di beberapa laluan utama termasuk Lebuh Raya Utara-Selatan semalam.  Pengarah JPJ negeri, Adenan Md Isa berkata, sikap pemandu tersebut bukan saja menyebabkan beberapa jalan utama di negeri ini mengalami kesesakan sebaliknya turut mengancam nyawa pengguna jalan raya lain termasuk penumpang yang dibawa mereka.

(Pengarah JPJ negeri, Adenan Md Isa)

Menurut Adenan, kesesakan lalu lintas di negeri ini meningkat susulan cuti sekolah dan ditambah pula dengan pemandu kenderaan berat yang masih degil meneruskan pemanduan secara berterusan di lorong kanan.  "Memamg di Penang kalau sepanjang jalan daripada Seberang Jaya sehingga nak masuk jambatan ke-2 memang kita boleh tengok sikap pemandu kenderaan barangan dagangan yang sering menggunakan lorong yang paling kanan, padahal lorong kanan untuk memotong jadi kebayakkannya ini adalah punca jarak yang terlalu panjang diambil untuk mereka gunakan lorong kanan sebelum masuk ke lorong kiri jadi kenderaan yang belakang akan ikut dari belakang dan ini akan mengakibatkan kesesakan jalan raya," katanya di sini. Terdahulu, sebanyak 198 notis kompaun dikeluarkan menerusi tersebut yang dijalankan di Plaza Tol Juru (arah utara), Plaza Tol Sungai Dua (selatan) serta Plaza Tol Jawi yang berakhir jam 1 pagi tadi.  Katanya, sebanyak 112 kenderaan dikenakan tindakan atas pelbagai kesalahan daripada 336 kenderaan yang diperiksa dalam operasi bersepadu dengan Kementerian Pelancongan, Kebudayaan dan Alam Sekitar (MOTAC) Pulau Pinang serta Kementerian Perdagangan Dalam Negeri dan Hal Ehwal Pengguna (KPDNHEP) itu.


Perdana Menteri Singapura mengucapkan takziah atas kemangkatan Ratu Elizabeth II

SINGAPURA, 9 September- Perdana Menteri Singapura Lee Hsien Loong hari ini menyampaikan takziah atas pemergian Ratu Elizabeth II dari Britain.“Berdukacita atas pemergian Duli Yang Maha Mulia Ratu Elizabeth II. Baginda mempunyai hati dan jiwa bersifat rakyat serta memainkan peranan penting dalam hubungan dua hala United Kingdom (UK) dengan banyak negara,” tulis Lee dalam laman Facebooknya.Lee berkata pemerintahan Baginda menyaksikan salah satu tempoh keamanan dan kemakmuran terpanjang dalam sejarah United Kingdom.“Sepanjang hidupnya, dia tabah berkhidmat untuk United Kingdom dan Komanwel. Dia melaksanakan tugasnya dengan penuh pengabdian, rahmat, dan kerendahan hati. Sumbangan beliau kepada United Kingdom, Komanwel, dan sememangnya kepada dunia akan tercatat dalam sejarah, dan beliau akan sentiasa diingati sebagai seorang pemimpin dunia yang hebat."Ratu Elizabeth II meninggalkan kesan penting dalam sejarah Singapura dan hubungan rapat antara Singapura yang telah lama terjalin dengan United Kingdom." katanya.Lee menyatakan bahawa pemergiannya amat diratapi oleh semua rakyat di Singapura.“Bagi pihak Kerajaan Singapura, saya mengucapkan takziah kepada Raja Charles III dan semua ahli Keluarga Diraja, Perdana Menteri Liz Truss, dan rakyat Britain,” tulis Lee lagi.

(Perjumpaan Lee bersama Ratu Elizabeth II semasa Mesyuarat Ketua-Ketua Kerajaan Komanwel pada 2018/ Foto FB Lee Hsien Loong)

Lee juga menyiarkan foto beliau bersama Ratu Elizabeth II, dengan kapsyen: "Saya berbesar hati dapat bertemu dengan Baginda beberapa kali, yang terbaru pada 2018 semasa Mesyuarat Ketua-Ketua Kerajaan Komanwel di London."Ratu Elizabeth II paling lama berkhidmat di Britain, beliau mangkat pada usia 96 tahun, kata Istana Buckingham pada Khamis.


Malaysia rakam ucapan takziah kemangkatan Ratu Elizabeth II

KUALA LUMPUR, 9 September- Malaysia merakamkan ucapan takziah kepada keluarga diraja, rakyat dan kerajaan Britain atas kemangkatan Ratu Elizabeth II.Menteri Luar, Datuk Seri Saifuddin Abdullah menyifatkan baginda seorang tokoh yang hebat.Hayatnya dedikasikan untuk berkhidmat kepada rakyat Britain dan warga Komanwel."Malaysia mengucapkan takziah kepada keluarga raja, rakyat dan kerajaan Britain atas pemergian Ratu Elizabeth II."Baginda adalah seorang tokoh yang menjulang tinggi dan berdedikasi berkhidmat sepanjang hayat kepada rakyat Britain dan Komanwel," katanya dalam kemas kini di Facebook beliau.

Suruhanjaya Tinggi Malaysia di London pula merakamkan rasa dukacita yang mendalam dan ucapan takziah kepada keluarga diraja dan rakyat Britain."Suruhanjaya Tinggi Malaysia, London, merakamkan rasa dukacita yang mendalam, dan ucapan takziah kepada keluarga diraja dan rakyat Britain atas kemangkatan Ratu Elizabeth II," menurutnya dalam perkongsian di Facebook.Ratu Elizabeth II, monarki paling lama bertakhta dalam sejarah Britain mangkat pada usia 96 tahun.Istana Buckingham dalam kenyataan ringkas mengesahkan, baginda mangkat di Istana Balmoral, Scotland.


'Juang' papar perjuangan rakyat Malaysia hadapi COVID-19

(Petugas barisan hadapan dan pelakon pada Majlis Menghargai Jasa Hero-Hero Malaysia di Ipoh)

IPOH, 8 September- Lebih 200 petugas barisan hadapan dirai menerusi tayangan perdana filem Juang sempena Majlis Menghargai Jasa Hero-Hero Malaysia di Ipoh, baru-baru ini.  Antara yang hadir petugas barisan hadapan seperti Polis, Bomba, Rela dan petugas kesihatan selain kehadiran pengarah dan pelakon filem berkenaan.  Datuk Bandar Ipoh, Datuk Rumaizi Baharin berkata, majlis itu dianjurkan oleh Pincer MBI Studio Sdn Bhd dengan kerjasama Majlis Bandaraya Ipoh.  Pincer MBI Studio Sdn Bhd merupakan salah satu rakan strategik, berperanan dalam pelaburan dan promosi filem tersebut.  Datuk Rumaizi Baharin, Datuk Bandar Ipoh berkata, "filem 'Juang' diibaratkan seperti satu rujukan untuk peristiwa perjuangan masyarakat Malaysia berhadapan dengan masalah COVID-19 yang terjadi pada tahun 2020 sehingga 2022.

(Datuk Rumaizi Baharin, Datuk Bandar Ipoh ketika ditemui pemberita)

"Filem ini juga berkaitan dengan perpaduan kaum, kalau kita faham, berkaitan dengan perpaduan, bila berlaku ni seluruh rakyat Malaysia terpaksa duduk bersama."Filem Juang mengetengahkan situasi dan cabaran getir dihadapi petugas barisan hadapan ketika wabak COVID-19 melanda dunia.  Diarahkan oleh lima pengarah terkenal antaranya Aziz M. Osman, Datuk Yusry Abd Halim, Matt Lai, Kabir Bhatia dan Osman Ali serta dibarisi 100 pelakon hebat tanah air.


Tiada keperluan TPM - Ismail Sabri

(Datuk Seri Ismail Sabri Yaakob, Perdana Menteri)

KUALA LUMPUR, 8 September- Perdana Menteri, Datuk Seri Ismail Sabri Yaakob sekali lagi menegaskan tiada keperluan untuk melaksanakan lantikan jawatan Timbalan Perdana Menteri (TPM).Jelasnya, status empat menteri kanan iaitu Menteri Kanan Perdagangan Antarabangsa dan Industri disandang oleh, Datuk Seri Azmin Ali, Menteri Kanan Pertahanan; Datuk Seri Hishammuddin Hussein, Menteri Kanan Pendidikan; Datuk Dr Radzi Jidin dan Menteri Kanan Kerja Raya; Datuk Seri Fadillah Yusof ketika ini dilihat sebagai mewakili TPM dengan keistimewaan yang hampir sama.Menurut Datuk Seri Ismail Sabri Yaakob, "saya dah terangkan bahawa menteri-menteri kanan ini dianggap TPM."Saya juga telah menjelaskan kepada wakil PN iaitu Setiausaha Agung dan Bendahari PN sewaktu berjumpa dengan saya." Jelasnya ketika ditemui pemberita.Terdahulu, media melaporkan Setiausaha Agung PAS, Datuk Seri Takiyuddin Hassan, mengaku membuat draf perjanjian mengenai jawatan TPM, sekali gus mengesahkan perjanjian itu wujud seperti pernah dimaklumkan Pengerusi Perikatan Nasional (PN), Tan Sri Muhyiddin Yassin.

(Perdana Menteri, Datuk Seri Ismail Sabri Yaakob ketika merasmikan MIHAS 2022)